
I. Introducere

 

 

Studiul de faţă tratează două probleme legate de statistică. Am avut în vedere prezentarea, atât a reglementărilor privind organizarea statisticii oficiale, cât şi a modului în care diversele organisme şi instituţii (în special cu caracter privat) pot fi abilitate să strângă, prelucreze şi publice informaţii în scopuri statistice.

Ca set de principii cu caracter universal privind statistica oficială există cele adoptate de către Naţiunile Unite, care sunt prezentate în traducere la începutul acestei lucrări.

Cele două probleme vizate sunt abordate atât la nivelul Uniunii Europene (discutând regulamentele şi directivele specifice), cât şi la nivelul unor state membre ale acesteia. Trebuie remarcat faptul că, pe de o parte, normele juridice de la nivel comunitar au o mare importanţă în cadrul ordinii juridice a fiecărui stat membru al UE, iar pe de altă parte, legislaţia naţională a fiecărui stat din Uniune respectă principiile reglementărilor comunitare. De aceea, dar şi din motive care ţin de amploarea acestui studiu, m-am limitat a trata situaţia din câteva state europene, şi nu din toate cele 15 state membre ale Uniunii.

În plus, în cazul câtorva state europene, tratarea a vizat ordinea juridică (nivelul legii), reglementară (nivelul hotărârilor administraţiei publice centrale–guvern şi, respectiv, ministerul responsabil de instituţia statistică naţională), cât şi practicile administrative ale acestor instituţii (hotărârile proprii sau jurisprudenţa acestora). Este cazul Belgiei, Franţei, Irlandei şi Marii Britanii.

Am acordat o importanţă sporită celei de-a doua probleme (modalitatea de abilitare a organismelor de drept privat de a prelucra şi publica statistici sau anchete) care face obiectul studiului de faţă, considerând că această problemă este mai puţin cunoscută şi merită aprofundată.

În urma studiului efectuat asupra legislaţiei din mai multe state membre ale UE, am constatat că nu este prevăzută necesitatea autorizării pentru persoanele juridice de drept privat să întreprindă anchete şi statistici. Aceste organisme funcţionează în baza regulilor de drept comun. În cazul organismelor cu caracter comercial se aplică legislaţia privind societăţile comerciale, iar în cazul organizaţiilor non-profit se aplică legislaţia privind asociaţiile şi fundaţiile (ong-uri).

Ca regulă generală, culegerea de date statistice de la persoanele fizice sau juridice de către alte organe în afara serviciilor de statistică publică (adică de către persoanele juridice de drept privat) se poate realiza numai cu acordul subiecţilor de la care se culeg datele respective.

Însă în situaţia în care este vorba despre colectarea şi prelucrarea datelor cu caracter privat, spre deosebire de datele cu caracter public, aceste operaţiuni sunt supuse legislaţiei privind protecţia datelor personale (şi a vieţii private). Abilitarea diverselor persoane juridice de drept privat în scopul culegerii şi prelucrării datelor cu caracter privat pentru elaborarea de statistici sau studii nu este supusă, în principiu, unui criteriu organizaţional, ci unuia funcţional. Singura excepţie notabilă în domeniu o reprezintă situaţia din Marea Britanie, în care există un registru special al persoanelor care controlează şi prelucrează date având acest caracter (care trebuie să notifice comisarului pentru informaţii detaliile relevante asupra propriilor activităţi). Astfel, în majoritatea situaţiilor, organismele interesate trebuie să deruleze o procedură de declarare sau de solicitare a avizelor din partea organismului public abilitat (comisia specială pentru protecţia datelor cu caracter privat). Cu alte cuvinte, persoana juridică de drept privat trebuie să obţină acordul punctual al comisiei (criteriul funcţional), iar nu o autorizare generală (criteriul organizaţional).

De asemenea, conform normelor comunitare asupra protecţiei datelor personale (în special art. 27 din Directiva 95/46/EC), care au fost transpuse în legislaţia internă a statelor membre, este încurajată instituirea de coduri de conduită pentru persoanele juridice (evident de drept privat) care acţionează în diversele sectoare (incluzându-se aici şi persoanele care se ocupă de sondaje şi statistici), care se ocupă de culegerea şi prelucrarea datelor cu caracter privat. În lucrare se regăsesc normele naţionale din Austria, Irlanda şi Marea Britanie. Codurile de conduită sunt redactate de către federaţiile profesionale din sectoarele respective, cu consultarea propriilor membri, fiind supuse apoi aprobării Executivului. Codurile de conduită stabilesc autonomia de funcţionare a persoanelor respective, instituind drepturi şi obligaţii asupra controlorilor şi prelucrătorilor de date. În domeniul care ne interesează, codurile reprezintă, prin urmare, modalitatea juridică de control a sectorului public asupra organismelor din sectorul privat.

Ca împărţire a studiului, am structurat materia tratată în cazul fiecărui stat (şi, desigur, la nivelul Uniunii) în două secţiuni diferite, ordonate alfabetic (A şi, respectiv, B). 

 

II. Principiile fundamentale ale Naţiunilor Unite privind statistica oficială, adoptate la 4 aprilie 1994

 

1. Statistica oficială asigură un element indispensabil în sistemul de informare al unei societăţi democratice, furnizând guvernului, economiei şi publicului date asupra situaţiei economice, demografice, sociale şi de mediu. În acest scop, statisticile oficiale care îndeplinesc condiţia utilităţii practice trebuie compilate şi puse la dispoziţie pe o bază imparţială prin agenţiile statistice oficiale pentru materializarea dreptului cetăţenilor de acces la informaţiile publice.

2. Pentru păstrarea încrederii în statisticile oficiale, agenţiile statistice trebuie să decidă în conformitate cu considerentele strict profesionale, inclusiv cu principiile ştiinţifice şi cu etica profesională, metodele şi procedurile de colectare, prelucrare, stocare şi prezentare a datelor statistice.

3. Pentru facilitarea unei interpretări corecte a datelor, agenţiile statistice trebuie să prezinte informaţiile în conformitate cu standardele ştiinţifice asupra surselor, metodelor şi procedurilor statistice.

4. Agenţiile statistice sunt îndreptăţite să comenteze interpretarea eronată şi utilizarea greşită a statisticilor.

5. Datele cu caracter statistic pot fi obţinute din toate tipurile de surse, fie studii statistice, fie înregistrări administrative. Agenţiile statistice trebuie să aleagă sursa în conformitate cu calitatea, perioada de timp, costurile şi cu sarcina impusă persoanelor chestionate.

6. Datele individuale colectate de către agenţiile statistice pentru compilarea statistică, indiferent dacă se referă la persoane fizice sau juridice, trebuie să fie strict confidenţiale şi să fie utilizate exclusiv în scopuri statistice.

7. Legile, reglementările şi măsurile în baza cărora operează sistemele statistice trebuie făcute publice.

8. Coordonarea între agenţiile statistice în cadrul statelor este esenţială pentru atingerea consecvenţei şi eficienţei în cadrul sistemului statistic.

9. Utilizarea de către agenţiile statistice din fiecare stat a conceptelor, clasificărilor şi metodelor internaţionale promovează consecvenţa şi eficienţa sistemelor statistice la toate nivelurile.

10. Cooperarea bilaterală şi multilaterală în domeniul statistic contribuie la îmbunătăţirea sistemelor de statistică oficială în toate statele.

 

 

 

 

 

 

III. Reglementări la nivel comunitar privind statistica

 

A. Reglementări privind statistica oficială

La nivelul UE, art. 284 (fostul art. 213) din Tratatul de înfiinţare a Comunităţii Economice Europene, modificat prin Tratatul de la Amsterdam, dispune: “Comisia (Europeană, n.n.) poate colecta informaţii şi poate derula orice verificări pentru îndeplinirea sarcinilor încredinţate acesteia, în limitele şi în condiţiile stabilite de către Consiliu, în conformitate cu dispoziţiile acestui Tratat”.

De asemenea, art. 285 din Tratat (fostul art. 213a) dispune:

“1. Fără a se aduce atingere art. 5 din Protocolul privind Banca Centrală Europeană, Consiliul, acţionând în conformitate cu procedura menţionată în art. 251, adoptă măsuri pentru realizarea de statistici în situaţia în care sunt necesare pentru derularea activităţilor din Comunitate.

2. Realizarea de statistici comunitare trebuie să fie conformă cu imparţialitatea, credibilitatea, obiectivitatea, independenţa ştiinţifică, eficacitatea costurilor şi confidenţialitatea statistică; ea nu va impune sarcini excesive asupra operatorilor economici”.

Scopurile Regulamentului Consiliului (EURAROM, EEC) nr. 1588/90 din 11 iunie 1990 privind transmiterea de date supuse confidenţialităţii statistice către Oficiul statistic al Comunităţilor Europene sunt:

- autorizarea autorităţilor naţionale să transmită date statistice confidenţiale Oficiului de statistică al Comunităţilor Europene (SOEC);

- asigurarea unei garanţii prin care Comisia să adopte toate măsurile necesare pentru asigurarea confidenţialităţii datelor transmise astfel (art. 1(1)). Regulamentul se aplică doar confidenţialităţii statistice. El nu afectează dispoziţii speciale, comunitare sau naţionale care garantează confidenţialitatea, alta decât cea statistică (art. 1(2)).

Scopul Regulamentului Consiliului nr. 322/97 din 17 februarie 1997 privind Statistica comunitară este acela de a institui un cadru legislativ pentru realizarea sistematică şi programată a statisticii comunitare, în vederea formulării, aplicării, monitorizării şi evaluării politicilor comunitare.

Autorităţile de la nivel naţional şi autoritatea comunitară sunt responsabile pentru realizarea statisticii comunitare în conformitate cu principiul subsidiarităţii. 

Pentru garantarea compatibilităţii rezultatelor, statisticile comunitare vor fi realizate pe baza standardelor uniforme şi, în cazuri speciale, justificate, a metodelor armonizate (art. 1). 

Punerea în aplicare a acţiunilor statistice individuale intră în responsabilitatea autorităţilor naţionale, dacă nu este prevăzut altceva într-un act al Consiliului. Dacă autorităţile naţionale nu îşi îndeplinesc această sarcină, acţiunile statistice individuale se pot derula de către autoritatea comunitară printr-un acord explicit cu autoritatea naţională respectivă (art. 8). 

Principiile statisticii comunitare sunt, conform art. 120 din regulament: imparţialitatea, credibilitatea, relevanţa, eficienţa costului, confidenţialitatea statisticii şi transparenţa. 

Obiectivul Deciziei Comisiei Europene din 21 aprilie 1997 privind rolul Eurostat în privinţa producerii Statisticii comunitare (97/281/EC) este cel al punerii în aplicare a Regulamentului 322/97 în cadrul organizării interne a Comisiei Europene şi, în special, definirea rolului şi responsabilităţilor Oficiului Statistic al Comunităţilor Europene conform evoluţiilor sarcinilor autorităţii comunitare în aplicarea statisticii comunitare, precum şi a principiilor definite în art. 10 din regulament (art. 1).

Eurostat are ca principale atribuţii (art. 4):

a) elaborarea unui set de norme şi metode care să permită producerea de statistici imparţiale, credibile, relevante şi eficiente din punct de vedere al costului, în cadrul Comunităţii;

b) punerea la dispoziţie a statisticilor comunitare în conformitate cu principiile referitoare la diseminare din art. 4 al regulamentului, de către organismele comunitare, guvernele statelor membre, operatorii sociali şi economici şi publicului în general, în vederea formulării, punerii în aplicare, monitorizării şi evaluării politicilor comunitare.

B. Reglementări privind autorizarea producerii de statistici

Pe 20 ianuarie 1998, Comisia a dat publicităţii o Carte verde privind informaţiile provenite de la sectorul public. În acest document, "sectorul public” este definit prin excluderea societăţilor la care statul este acţionar majoritar şi care operează în condiţiile pieţei, fiind supuse reglementărilor private şi celor comerciale. Definiţia sectorului public variază de la un stat membru la altul. În principiu, există trei abordări:

- abordarea funcţionalistă–prin care sectorul public include acele organisme de autoritate publică sau care îndeplinesc sarcini ale sectorului public;

- abordarea legalistă/instituţională–sectorul public include doar organismele care sunt enumerate în mod explicit în legislaţia statului respectiv ca având caracter public;

- abordarea financiară–prin care sectorul public include toate organismele finanţate în principal din fonduri publice (cu alte cuvinte, care nu operează în baza regulilor obişnuite ale pieţei).

Conform Comisiei, trebuie luate în considerare informaţiile provenite de la toate nivelurile administraţiei publice–central, regional şi local. În toate situaţiile, societăţile deţinute de către stat care operează în baza condiţiilor pieţei şi care supuse legilor cu caracter privat şi comercial nu sunt acoperite de către aceste definiţii.

Existenţa dreptului de acces la informaţii nu acordă automat dreptul la acces nelimitat şi necondiţionat la informaţiile sectorului public. În plus, statele membre ale UE aplică diverse reguli şi practici în această materie.

Marea majoritate a legilor naţionale nu impun unei persoane sau companii să aibă un interes particular, drept condiţie a accesului la aceste informaţii.

Există excepţii de la dreptul de acces la informaţiile sectorului public:

- excepţii în interesul statului (securitate naţională, ordine publică, interese economice, relaţii internaţionale, proceduri legislative etc.)–acestea sunt, în cea mai mare parte, în competenţa statelor;

- excepţii în interesul terţilor (caracter privat, proprietatea intelectuală, secrete comerciale, proceduri judiciare);

- excepţii pentru protecţia procesului de luare a deciziilor (utilizare preliminară sau internă a informaţiilor etc.);

- excepţii pentru evitarea costurilor nejustificate sau asupra volumului de muncă în privinţa organismelor administrative (informaţii deja publicate sau solicitări excesive).

Obiectivul acestei "Cărţi verzi” este cel al unei consultări cât mai largi pentru examinarea problemei informaţiilor deţinute de către sectorul public, printr-o abordare la nivel european. Se precizează că accesul la informaţiile sectorului public din diversele state membre reprezintă o necesitate în privinţa întreprinderilor care operează în mai mult de un stat membru al UE. 

Comisia afirmă şi faptul că şi în cazul informaţiilor statistice de pe pieţele europene şi asupra tendinţelor economice, acestea nu sunt, în multe situaţii, disponibile la timp. 

În Europa, există puţine reguli privitoare la condiţiile de exploatare a informaţiilor provenite de la sectorul public de către cel privat. Comisia Europeană a dat publicităţii încă din 1989 o astfel de evaluare. Departamentul pentru industrie şi comerţ din Marea Britanie a publicat o astfel de informare în 1985, iar în 1994, primul ministru francez a dat publicităţii o circulară care stabilea aceste condiţii. Guvernul olandez a adoptat în 1997 un Memorandum de înţelegere. Cu toate acestea, la nivel comunitar nu există un set clar şi cuprinzător de principii privind accesul sectorului privat la informaţiile publice.

Ca urmare a “Cărţii verzi” din 1998, Comisia a elaborat o propunere de Directivă a Parlamentului European şi a Consiliului privind reutilizarea şi exploatarea comercială a documentelor sectorului public, dată publicităţii în iunie 2002.

Conform art. 1 din propunerea de directivă, “această directivă instituie un set minim de reguli care reglementează exploatarea comercială şi necomercială de către cetăţenii Uniunii şi de către orice persoană fizică şi juridică rezidentă sau care are sediul înregistrat într-un stat membru, a documentelor deţinute de către organismele sectorului public ale statelor membre care sunt general accesibile".

Directiva nu se aplică în cazul unor:

(a) documente a căror furnizare reprezintă o activitate care excede sferei sarcinilor publice ale organismelor sectorului privat, astfel cum sunt definite prin legi şi prin alte reguli obligatorii din statul membru respectiv, sau în absenţa unor astfel de reguli, astfel cum sunt definite în conformitate cu practica administrativă comună în statul membru în discuţie;

(b) documente sau părţi ale documentelor pentru care terţii deţin drepturi de proprietate intelectuală;

(c) documente care conţin date personale, cu excepţia situaţiei în care reutilizarea unor astfel de date persoane este admisibilă în baza prevederilor dreptului comunitar şi a măsurilor naţionale privind prelucrarea datelor personale şi a protecţiei vieţii private;

(d) documente deţinute de către organismele publice de difuziune şi filialele acestora şi de către alte organisme şi filialele acestora pentru îndeplinirea unei misiuni de radiodifuziune a serviciului public;

(e) documente deţinute de către instituţii educaţionale şi de cercetare, cum ar fi şcolile, universităţile, institutele de cercetare, arhive şi biblioteci;

(f) documente deţinute de către instituţii culturale, cum ar fi muzee, biblioteci, arhive, orchestre, opere, balete, teatre.

Conform art. 2(1) al propunerii de directivă, “”organism al sectorului public” reprezintă statul, autorităţile regionale şi locale, organisme guvernate de către dreptul public, asociaţii formate de către una sau mai multe autorităţi sau unul sau mai multe astfel de organisme guvernate de către dreptul public.

“Organism guvernat de către dreptul public” reprezintă un organism:

(a) înfiinţat pentru scopul special al îndeplinirii nevoilor de interes general, care nu are caracter industrial sau comercial;

(b) care are personalitate juridică;

(c) care este finanţat, în cea mai mare parte de către stat ori de autorităţile regionale sau locale, ori de către alte organisme guvernate de dreptul public, sau supuse supravegherii administrative de către aceste organisme; sau care au un consiliu de administraţie, consiliu director sau de supraveghere, în care mai mult de jumătate dintre membri sunt numiţi de către stat, autorităţi regionale sau locale sau de către alte organisme guvernate de către dreptul public”.

Conform art. 2 lit. (d) din Directiva 95/46/EC din 24 octombrie 1995 asupra protecţiei persoanelor fizice în privinţa prelucrării datelor personale şi asupra liberei circulaţii a acestor date, “controlorul” reprezintă persoana fizică sau juridică, autoritatea publică, agenţia sau orice alt organ care singur, sau în colaborare cu alte persoane, stabileşte scopurile şi mijloacele de prelucrare a datelor personale. “Prelucrătorul” (lit. (e) a aceluiaşi articol) reprezintă o persoană fizică sau juridică, autoritate publică, agenţie sau alt organ care prelucrează date personale în contul controlorului.

“Prelucrarea suplimentară a datelor în scopuri istorice, statistice sau ştiinţifice nu este considerată incompatibilă, cu condiţia ca statele membre să asigure garanţii corespunzătoare” (art. 6(1)(b)).

Ca regulă generală, “statele membre trebuie să interzică prelucrarea datelor personale care indică originea rasială sau etnică, opiniile politice, credinţele religioase sau filosofice, apartenenţa sindicală şi prelucrarea datelor privitoare la sănătate şi viaţă sexuală”. (art. 8(1)). Această regulă nu se aplică în situaţia în care “prelucrarea este întreprinsă în cursul activităţilor legitime, asigurându-se garanţii corespunzătoare, de către o fundaţie, asociaţie sau orice alt organism cu caracter non-profit, având un obiect de activitate politic, filosofic, religios sau sindical şi cu condiţia ca prelucrarea datelor să aibă în vedere doar membrii organismului sau persoanele care au contacte regulate cu şi în legătură cu scopurile acestuia şi ca datele să nu fie dezvăluite unui terţ fără consimţământul persoanelor vizate de acestea” (art. 8(2)(d)).

Regula furnizării de informaţii de către controlor sau de către un reprezentant al său, în situaţia în care datele nu sunt obţinute direct de la persoanele la care se referă acestea, nu se aplică, în special, în situaţia în care prelucrarea se face în scopuri statistice, istorice sau ştiinţifice, iar furnizarea acestor informaţii se dovedeşte imposibilă sau ar implica un efort disproporţionat ori dacă înregistrarea sau dezvăluirea acestor informaţii este expres prevăzută de lege (art. 11(2)).

În situaţia în care sunt asigurate suficiente garanţii speciale, în special în situaţia în care datele nu sunt utilizate pentru a se lua măsuri sau decizii vizând o anumită persoană fizică, statele membre pot, dacă este evident că nu există un risc al încălcării vieţii private al persoanelor vizate de datele respective, să restricţioneze, printr-o măsură legislativă, dreptul de acces al persoanelor vizate de datele cu caracter personal, în situaţia în care datele sunt prelucrare doar în scopurile cercetării ştiinţifice sau sunt deţinute într-o formă personală pentru o perioadă care nu depăşeşte perioada necesară pentru scopul unic al creării statisticilor (art. 13(2)).

Conform art. 18(1), “statele membre trebuie să dispună faptul că, controlorul sau reprezentantul său, dacă există, trebuie să notifice autorităţilor de supraveghere (menţionate în art. 28), înainte de derularea în total sau parţial a operaţiunii de prelucrare automatizată sau de proiectare a unor astfel de operaţiuni care urmăresc să atingă un singur scop ori mai multe astfel de scopuri".

Notificarea, care va fi reglementată la nivelul statelor membre, trebuie să cuprindă cel puţin (art. 19(1)):

(a) numele şi adresa controlorului şi a reprezentantului său, dacă există;

(b) scopul sau scopurile prelucrării;

(c) o descriere a categoriei sau categoriilor de persoane vizate de date şi datele sau categoriile de date referitoare la aceştia;

(d) primitorii sau categoriile de primitori către care vor fi dezvăluite datele respective;

(e) transferul de date propuse către statele terţe;

(f) o descriere generală care să permită o evaluare preliminară asupra caracterului corespunzător al măsurilor adoptate, conform art. 17, pentru asigurarea securităţii prelucrării.

Conform art. 4(1) din Regulamentul nr. 45/2001 din 18 decembrie 2000 asupra protecţiei persoanelor fizice în privinţa prelucrării de date personale de către instituţiile şi organismele comunitare şi asupra liberei circulaţii a unor astfel de date, "datele personale trebuie:

(a) să fie prelucrate într-un mod corect şi legal;

(b) să fie colectate pentru scopuri specificate, explicite şi legitime şi neprelucrate în subsecvent într-un mod incompatibil cu aceste scopuri. Prelucrarea în subsecvent a datelor personale pentru scopuri istorice, statistice sau ştiinţifice nu este considerată incompatibilă, dacă controlorul prezintă garanţii suficiente, în special pentru a asigura că datele nu sunt prelucrate pentru orice alte scopuri sau utilizate pentru sprijinirea măsurilor sau deciziilor privind o anumită persoană fizică;

(c) să fie adecvate, relevante şi neexcesive în legătură cu scopurile pentru care acestea sunt colectate şi/sau prelucrate în subsecvent;

(d) să fie exacte şi, dacă este necesar, să fie actualizate; fiecare măsură rezonabilă trebuie luată ţinând cont de scopuri, pentru a asigura că datele care sunt inexacte sau incomplete, ţinând cont de scopurile pentru care acestea au fost colectate şi pentru care au fost prelucrate în mod suplimentar, sunt şterse sau rectificate;

(e) să fie stocate într-o formă care permite identificarea persoanelor de la care au fost colectate datele, nu mai mult decât este necesar pentru scopurile pentru care datele au fost colectate sau pentru care au fost prelucrate în subsecvent.

Instituţiile sau organismele comunitare vor statua că datele personale care trebuie stocate pe perioade mai lungi, pentru utilizarea lor istorică, statistică sau ştiinţifică, trebuie deţinute fie doar în formă anonimă, fie, dacă acest lucru nu este posibil, doar cu identitatea codificată a persoanelor respective. În orice caz, datele nu vor fi utilizate în orice alte scopuri, în afara scopului istoric, statistic sau ştiinţific.

Art. 11(2) dispune că, “prin derogare de la par. 1, furnizarea de informaţii sau a unei părţi a acestora, cu excepţia informaţiilor menţionate în par. 1(a), (b) şi (d), poate fi amânată în măsura în care este necesară pentru scopuri statistice".

Conform par. (2) al art. 12, par. (1) al acestui articol nu se aplică dacă, în special pentru prelucrarea în scopuri statistice sau istorice ori ştiinţifice, furnizarea informaţiilor se dovedeşte imposibilă sau ar implica un efort disproporţionat sau dacă înregistrarea sau prelucrarea este prevăzută în mod expres în dreptul comunitar. În aceste cazuri, instituţia sau organismul comunitar va furniza garanţii corespunzătoare după consultarea cu Autoritatea europeană de supraveghere a protecţiei datelor.

 

IV. Reglementări de la nivelul statelor membre ale UE

 

1. Austria

 

A. Reglementări privind statistica oficială

Legea statisticii federale (2000), adoptată pe 13 iulie 1999, reprezintă legea cadru a statisticii austriece, fiind a treia lege în materie după cea din 1950 şi, respectiv, 1965.

Prin intrarea în vigoare a legii, la 1 ianuarie 20000, Oficiul Central al Statisticii din Austria a fost transformat într-o instituţie federală sub denumirea de “Statistica Austriei" (Statistics Austria).

Adoptarea unei noi legi a urmărit mai multe obiective:

- dezvoltarea statisticii secundare şi utilizarea datelor administrative;

- păstrarea registrelor cu date ca bază a derulării studiilor statistice; 

- reglementarea deţinerii registrelor;

- gradul sporit de protecţie pentru persoanele chestionate, sarcină care revine statisticii oficiale.

Schimbările pe care noua lege le aduce sunt următoarele:

- stabilirea obiectivelor care urmăresc alinierea noii legi la standardele internaţionale;

- referinţele făcute la normele juridice ale UE în domeniul respectiv;

- extinderea legii la zona statisticii secundare;

- procedurile de păstrare a registrelor şi utilizarea uniformă a clasificărilor;

- cerinţe suplimentare pentru efectuarea statisticilor, motivate de protecţia datelor;

- accentul pus pe minimizarea sarcinii impuse asupra persoanelor chestionate;

- extinderea posibilelor acorduri pentru finanţarea din alte surse, altele decât cele bugetare, ale studiilor statistice, precum şi punerea în aplicare a co-finanţării, împreună cu UE;

- reglementarea accesului ştiinţific la datele statistice;

- stabilirea autorităţii/responsabilităţii locale pentru măsurile de sancţionare a administrării datelor statistice în conformitate cu principiul localizării.

Astfel, ca regulă, pentru problemele cu caracter general, Oficiul Cancelariei Federale rămâne organismul de supraveghere, iar pentru probleme executive, sunt responsabile ministerele din domeniile respective.

Instituţia are personalitate juridică, primind finanţare bugetară. Statistica asigură serviciile sale în schimbul unei plăţi ori prin restituirea costurilor pe care le-a suportat.

Organele executive ale acestei instituţii sunt consiliul de administraţie (compus din directorul general al statisticii şi din directorul general al finanţelor, conform art. 37(2), cu un mandat de 5 ani), un consiliu statistic (compus din 15 membri, din care 8 reprezintă guvernul federal, iar 7 alte grupuri de interese) şi un consiliu economic (12 membri, 8 din partea guvernului federal, iar 4 reprezentanţi ai uniunilor sindicale).

Un număr de dispoziţii din legile din 1950 şi, respectiv, 1965, în legătură cu activităţile statistice şi cu derularea studiilor statistice, au rămas neschimbate:

- obligaţiile privitoare la furnizarea de informaţii şi confidenţialitate (ultima fiind sporită prin Legea confidenţialităţii oficiale);

- cooperarea cu municipalităţile în efectuarea studiilor naţionale statistice şi reglementarea plăţilor către acestea din urmă;

- "expertiza", care reprezintă responsabilitatea generală a autorităţii statistice în ceea ce priveşte viitoarele instituţii de drept public de profil, intensificată prin libertatea explicită a autorităţii în discuţie în privinţa aspectelor de ordin metodic şi/sau tehnic;

- gestionarea statisticii administrative interne de către ministerele federale.

 

B. Reglementări privind autorizarea producerii de statistici

Conform secţiunii 5 din Legea federală privind protecţia datelor personale :

“(1) solicitările de date sunt atribuite sectorului public conform acestei legi federale, dacă ele sunt întreprinse pentru scopurile sectorului public.

(2) Instituţiile sectorului public sunt cele care:

1. sunt înfiinţate conform structurilor juridice ale dreptului public, în special ca organe ale unei colectivităţi teritoriale,

2. în măsura în care pun în aplicare legislaţia, chiar dacă au fost înfiinţate în conformitate cu dreptul privat.

(3) Instituţiile care nu intră în sfera par. 2 sunt considerate instituţii ale sectorului privat, în conformitate cu dispoziţiile acestei legi federale”.

“O instituţie responsabilă de utilizarea datelor, supusă acestei legi federale, care nu este rezidentă în UE, trebuie să numească un reprezentant rezident în Austria care poate fi supus răspunderii în locul organismului respectiv, fără a se aduce atingere posibilităţii de a se trage la răspundere însuşi organismul respectiv” (par. (3) al secţiunii 6).

“Pentru a se determina mai precis ceea ce poate fi considerată utilizare corectă şi licită de date într-un anume domeniu, reprezentanţii intereselor stabiliţi prin lege, alte asociaţii şi organisme profesionale pot redacta conduri de conduită pentru sectorul privat. Aceste coduri de conduită pot fi publicate doar după ce au fost trimise Cancelarului federal pentru evaluare, dacă au fost evaluate şi au fost considerate a fi în acord cu această lege” (par. (4) al secţiunii 6).

Conform secţiunii 9(1), “utilizarea de date sensibile nu încalcă interesele privind caracterul secret care merită protecţie doar dacă: (…)

13. organizaţiile non-profit cu un scop politic, filosofic, religios ori sindicatele prelucrează date care privesc opinii politice sau credinţe filosofice ale persoanelor fizice în cursul activităţilor lor statutare, în măsura în care acestea reprezintă date aparţinând membrilor, sponsorilor sau altor persoane care arată un interes în privinţa obiectului organizaţiei; aceste date nu vor fi făcute publice terţilor fără acordul persoanelor respective, cu excepţia situaţiei în care, prin lege se dispune altfel”.

Utilizarea de către instituţii a unor persoane care să prelucreze datele se poate face prin notificarea acestui lucru către Comisia privind protecţia datelor, în temeiul secţiunii 18(2) (secţiunea 10(2)).

Conform secţiunii 46, “(1) În scopul proiectelor ştiinţifice sau statistice al căror obiectiv nu este cel al obţinerii de rezultate într-o formă privitoare la anumite date, instituţia are dreptul de a utiliza toate datele care:

1. sunt accesibile publicului, sau

2. instituţia le-a colectat pentru alte proiecte de cercetare sau în alte scopuri, sau

3. care privesc doar indirect datele personale.

Alte date vor fi utilizate doar în condiţiile menţionate în par. 2, subparagrafele 1–3.

(2) În cazul utilizării de date în scopurile cercetării ştiinţifice sau ale statisticii care nu intră în sfera par. 1, datele care nu sunt accesibile în mod public vor fi utilizate doar:

1. în conformitate cu prevederile legale speciale, sau

2. cu acordul persoanelor cărora le aparţin datele respective, sau

3. cu acordul Comisiei pentru protecţia datelor, conform par. (3).

(3) Este acordat un permis de către Comisia pentru protecţia datelor în scopul cercetării ştiinţifice sau statistice dacă:

1. acordul persoanelor cărora le aparţin respectivele date este imposibil de obţinut deoarece acestea nu pot fi contactate ori efortul ar fi nejustificat şi

2. există un interes public în utilizarea datelor pentru care este solicitat permisul şi

3. a fost demonstrată în mod satisfăcător aptitudinea profesională a solicitantului.

În situaţia unor date sensibile care trebuie transmise, trebuie să existe un interes public important. Mai mult, trebuie asigurat faptul că la nivelul primitorului datelor, acestea vor fi utilizate doar de către persoanele care sunt supuse unei obligaţii juridice de confidenţialitate sau care este credibilă. Comisia pentru protecţia datelor poate emite un permis supus termenelor şi condiţiilor în măsura în care este necesar pentru garantarea intereselor persoanelor cărora aparţin datele, care merită protecţie, în special în legătură cu utilizarea datelor sensibile”.

 

2. Belgia

 

A. Reglementări privind statistica oficială

În Belgia, legea cadru a statisticii este cea din 1962. Această lege codifică cerinţa deja existentă a desfăşurării recensământului demografic general, dar şi posibilitatea realizării de anchete pur statistice. Un amendament la lege, din 1985, identifică anchetele cu caracter voluntar, instituind obligaţia de a răspunde la toate tipurile de sondaje. Sondajele obligatorii trebuie autorizate prin decret regal. Sondajele şi anchetele întreprinse de către ministere au caracter voluntar, acest caracter trebuind să figureze în chestionare. Anchetele realizate în scopuri pur statistice trebuie să respecte cerinţa imperativă a secretului statistic. Pe de altă parte, legea permite transmiterea datelor către organismele publice interesate, cu condiţia ca acestea din urmă să respecte secretul şi să nu dispună nici o măsură juridică sau administrativă contra persoanelor chestionate. Legea defineşte, printre altele, categoria de date individuale care nu au caracter confidenţial (în practică, această categorie se limitează la numele şi adresele întreprinderilor şi clasificarea lor în funcţie de cifra de afaceri).

Un proiect de lege statistică, adoptat pe 2 ianuarie 2001, care dorea modificarea cadrului juridic în vigoare, confirmă reglementările în vigoare în privinţa statisticii comunitare. Institutul Naţional de Statistică (INS) nu va mai putea să încredinţeze efectuarea de statistici în contul organismelor administrative, iar statisticile lunare (PRODCOM) vor trebui efectuate în baza unui act normativ special. 

Art. 24 bis din Legea statisticii din 1962 obligă toate serviciile administrative belgiene să furnizeze INS, în scopul cercetării ştiinţifice, informaţii detaliate asupra datelor individuale pe care le deţin, cuprinzând numărul de identificare. În anumite cazuri, această transmitere de informaţii poate fi plătită. INS plăteşte informaţiile furnizate de către Oficiul naţional al securităţii sociale. Aceste organisme trebuie să notifice INS toate deciziile de tratare statistică a datelor pe care le deţin. În scopurile coordonării activităţilor statistice, Ministerul Economiei este abilitat să recomande tuturor serviciilor administraţiei publice utilizarea metodelor statistice nominalizate.

În 1983 a fost înfiinţat un Registru naţional al persoanelor fizice. Acesta cuprinde numele, codurile pentru sexe, datele de naştere şi adresele acestor persoane. Persoanelor fizice le-au fost acordate numere (matricola unică) care pot fi utilizate de către toate organismele publice, după aprobarea Comisiei pentru protecţia vieţii private.

Propunerea legislativă din 1985 privitoare la protecţia vieţii private a fost adoptată în 1992, prin Legea din 8 decembrie 1992. Persoanele fizice au dreptul de a accede la registrele conţinând informaţii referitoare la acestea. 

La nivel naţional, INS este singura instituţie responsabilă de colectarea informaţiilor necesare realizării de statistici privind întreprinderile, cu excepţia statisticii financiare şi economice ale instituţiilor bancare, precum şi companiilor de asigurări, statistici acoperite de către Banca Naţională a Belgiei. 

Statisticile referitoare la întreprinderi pot avea şi surse specifice. Fişele statistice sunt compilate pornind de la mai multe surse administrative:

- registrul Oficiului naţional al securităţii sociale–în privinţa numărului de angajaţi ai întreprinderilor;

- registrul Oficiului naţional al forţei de muncă–în privinţa ocupării profesionale în administraţia provincială şi locală;

- registrul naţional al persoanelor fizice–care cuprinde forma juridică a fiecărei întreprinderi înregistrate.

În exercitarea atribuţiilor sale, INS trebuie să aibă în vedere următoarele obiective:

- îndeplinirea corectă şi rapidă a misiunii sale, prin punctualitatea şi calitatea proceselor de strângere, prelucrare şi difuzare a informaţiilor statistice;

- îmbunătăţirea statisticilor şi a bazelor de date şi completarea lacunelor existente;

- menţinerea şi îmbunătăţirea calităţii informaţiilor statistice prin valorizare şi control;

- utilizarea mai bună a resurselor umane şi financiare în funcţie de analiza costurilor;

- utilizarea optimă a fişelor administrative existente în vederea simplificării maxime a procedurilor administrative, a diminuării sarcinilor şi costurilor impuse întreprinderilor şi persoanelor fizice.

B. Reglementări privind autorizarea producerii de statistici

Conform art. 4 din Legea privitoare la protecţia datelor cu caracter personal din 8 decembrie 1992, astfel cum a fost modificată şi completată, ”datele cu caracter personal trebuie:

1. tratate în mod loial şi licit;

2. colectate în scopuri determinate, explicite şi legitime, şi nu pot fi tratate ulterior într-un mod incompatibil cu aceste scopuri, ţinând cont de toţi factorii pertinenţi. O prelucrare ulterioară, în scopuri istorice, statistice sau ştiinţifice nu este incompatibilă, dacă este efectuată conform condiţiilor fixate de către rege, după primirea avizului de la Comisia pentru protecţia vieţii private;

3. adecvate, pertinente şi neexcesive în privinţa scopurilor pentru care acestea au fost obţinute şi pentru care acestea sunt tratate ulterior;

4. exacte şi, dacă este necesar, aduse la zi; trebuie să fie luate toate măsurile necesare pentru ca datele inexacte sau incomplete, în privinţa scopurilor pentru care ele sunt obţinute sau pentru care ele sunt tratate ulterior să fie şterse sau rectificate;

5. conservate într-o formă care să permită identificarea persoanelor respective pe o durată care să nu depăşească cea necesară realizării scopurilor pentru care datele sunt obţinute sau pentru care sunt tratate ulterior. Regele dispune, după primirea avizului de la Comisia pentru protecţia vieţii private, garanţiile corespunzătoare pentru datele cu caracter personal care sunt conservate ulterior perioadei menţionate, în scopuri istorice, statistice sau ştiinţifice”.

Este interzisă prelucrarea datelor cu caracter personal care vizează originea rasială sau etnică, opiniile politice, convingerile religioase sau filosofice, apartenenţa sindicală, precum şi prelucrarea datelor privitoare la viaţa sexuală (art. 6(1)).

Conform par. (2) al art. 6, interdicţia prelucrării datelor cu caracter personal prevăzută în par. (1) al acestui articol nu se aplică în următoarele situaţii:

(a) dacă persoana vizată îşi dă acordul în scris pentru o astfel de prelucrare; (…)

(d) dacă prelucrarea este efectuată în cadrul activităţilor legitime ale unei fundaţii, unei asociaţii sau unui alt organism fără scop lucrativ, în scop politic, filosofic, religios sau sindical, cu condiţia ca prelucrarea să se raporteze doar la membrii acelui organism sau altor persoane care au încheiat contracte cu acesta în vederea scopului său şi ca datele să nu fie comunicate terţilor fără acordul persoanelor respective; (…)

(g) dacă prelucrarea este necesară cercetării ştiinţifice şi este efectuată în condiţiile stabilite de rege, prin decret al consiliului de miniştri, după primirea avizului Comisiei pentru protecţia vieţii private (…)

(i) dacă prelucrarea este efectuată pentru aplicarea Legii din 4 iulie 1962 privitoare la statistica publică; (…)

(k) dacă prelucrarea este efectuată de către asociaţiile cu personalitate juridică sau de către organisme de utilitate publică care au ca obiect social principal apărarea şi promovarea drepturilor omului şi a libertăţilor fundamentale, în vederea realizării acestui obiect, cu condiţia ca prelucrarea să fie autorizată de către rege, printr-o hotărâre a consiliului de miniştri, după primirea avizului Comisiei pentru protecţia vieţii private.

Art. 17 din Legea din 8 decembrie 1992 stabileşte principiul declaraţiei prealabile obligatorii în privinţa prelucrărilor automatizate de date cu caracter personal, declaraţie care trebuie făcută în faţa Comisiei pentru protecţia vieţii private.

Prin par. (8) al aceluiaşi articol, regele poate, în baza unei propuneri sau a unui aviz al Comisiei respective, să excepteze de la procedura declaraţiei prealabile obligatorii anumite tipuri de prelucrări automatizate de date cu caracter personal care nu prezintă un risc manifest de atingere a vieţii private.

Jurisprudenţa Comisiei pentru protecţia vieţii private în materie

● Avizul avut în vedere priveşte procedura prin care organismele ştiinţifice pot obţine comunicarea de informaţii din Registrul naţional al persoanelor fizice în scopurile cercetării ştiinţifice. Conform Comisiei, titlul proiectului ştiinţific este imprecis (“o activitate de cercetare privind comportamentul electoratului”) care ar trebui formulat mai clar (“o activitate de cercetare longitudinală asupra comportamentelor politice şi comportamentului electoral în Belgia”).

● Conform Comisiei pentru protecţia vieţii private, o anchetă în scopuri statistice trebuie să respecte următoarele condiţii:

- obiectivele cercetării trebuie să fie expuse în mod clar;

- datele trebuie să fie proporţionale şi pertinente în raport cu finalitatea lor;

- trebuie luate măsuri sporite de securitate.

● Potrivit Comisiei, hotărârea regală care acordă autorizarea de acces trebuie să menţioneze:

1. numărul informaţiilor din Registrul naţional care pot fi comunicate;

2. finalitatea în vederea căreia aceste informaţii pot fi utilizate;

3. termenul de conservare autorizat;

4. modalitatea de prelucrare ulterioară (dacă aceasta urmează să aibă loc) şi identitatea ei;

5. data la care Comisia a emis avizul favorabil.

● Avizul Comisiei pentru protecţia vieţii private ia în discuţie solicitarea unui post de televiziune de acces la informaţiile deţinute de către Registrul naţional al persoanelor fizice.

Astfel, în baza art. 7 din Legea din 8 decembrie 1992 (privind protecţia vieţii private), există patru derogări de la principiul ne-comunicării listelor de persoane către terţi. Derogările privesc, în principal:

a) organismele înregistrate în baza dreptului belgian care îndeplinesc misiune de interes general (în special, organismele de binefacere);

b) autorităţile străine;

c) partidele politice (doar în scopuri electorale);

d) institutele de sondaje.

Astfel, Comisia a respins solicitarea respectivului post de televiziune de a avea acces la informaţiile Registrului naţional pe motiv că acesta nu intră în nici o categorie a persoanelor menţionate în art. 7 din lege. 

● Comisia a analizat cererea Universităţii Catolice din Leuven de obţinere a unor informaţii consemnate în Registrul naţional al persoanelor fizice şi a luat în discuţie procedura care permite organismelor ştiinţifice să primească comunicări ale diverselor informaţii din acest registru.

Hotărârea regală din 3 aprilie 1995 stabileşte condiţiile pe care organismele menţionate în art. 5(2) lit.b din Legea din 8 august 1983 de organizare a Registrului naţional al persoanelor fizice trebuie să le îndeplinească pentru a avea acces la aceste informaţii:

a) în ceea ce priveşte organismul solicitant (art. 1):

1. să aibă personalitate juridică;

2. să aibă personal şi infrastructură adecvate pentru cercetarea ştiinţifică;

3. să fi încheiat cu personalul propriu o declaraţie scrisă prin care acesta din urmă se angajează să respecte caracterul confidenţial al datelor din Registrul naţional;

4. să utilizeze în sens foarte restrictiv prelucrarea datelor respective;

5. să se supună controlului;

6. să stocheze datele nominale aparţinând Registrului într-un fişier separat, şi care să desemneze nominal persoanele care au acces la date;

7. să furnizeze terţilor doar date anonime;

b) în ceea ce priveşte cercetarea ştiinţifică (art. 2):

8. organismul să fie recunoscut ca având caracter de interes ştiinţific de către Ministerul cercetării.

Conform Comisiei pentru protecţia vieţii private, cererea trebuie adresată Ministerului de Interne şi trebuie să fie însoţită de toate informaţiile menţionate, precum şi de către statutul organizaţiei respective.

 

3. Danemarca 

 

A. Reglementări privind statistica oficială

Statistics Denmark reprezintă oficiul central statistic şi este responsabil de coordonarea tuturor statisticilor oficiale privind Danemarca şi societatea daneză. Statistica cuprinde un spectru larg de probleme în cadrul următoarelor domenii: populaţie, afaceri (mediu de afaceri), industrie, mediu, economie.

Oficiul central de statistică îşi desfăşoară activitatea în baza Legii privind statistica, adoptată de către Parlament în 1996 şi modificată prin Legea nr. 1182 din 21 decembrie 1992 şi prin Legea nr. 295 din 2 mai 2000. 

Legislaţia acordă Consiliului de administraţie responsabilitatea administrării instituţiei şi totodată autonomia Oficiului faţă de Guvern. Directorul general este preşedintele Consiliului de administraţie. Ceilalţi şase membri sunt numiţi de către Ministerul Afacerilor Economice pentru un mandat de 4 ani (secţiunea 2(1) din lege).

Legea statisticii urmăreşte reducerea sarcinii persoanelor chestionate, implicate în trimiterea datelor statistice, declarând că, în măsura în care este posibil, statistica trebuie să vizeze informaţii care au fost deja colectate de către alte autorităţi publice. Astfel, o dispoziţie importantă a legii permite Oficiului statistic accesul la datele tuturor registrelor administraţiei publice din Danemarca. 

Ca particularitate a sistemului statistic danez, informaţiile referitoare la sectorul economic (în principal, agricultură, industrie, transporturi şi turism) sunt colectate prin intermediul chestionarelor direct de la întreprinderi.

În comparaţie cu alte state, statistica din Danemarca este centralizată într-o măsură foarte ridicată. Totuşi, există şi alţi furnizori naţionali de informaţii statistice, cum ar fi autorităţile municipale şi alte departamente guvernamentale. Însă, Oficiul statistic este responsabil de asigurarea caracterului complet şi coerent al tabloului statistic, indiferent de sursa de provenienţă a informaţiilor.

Conform secţiunii 1(1), instituţia are următoarele atribuţii:

1. colectează, prelucrează şi publică informaţii statistice privind condiţiile sociale şi economice, în colaborare cu autorităţile municipale şi cu alte organisme statistice;

2. poate întreprinde colectarea, prelucrarea şi publicarea informaţiilor statistice pentru autorităţile municipale, organizaţii şi întreprinderi private etc.;

3. supraveghează sau asistă stabilirea şi utilizarea registrelor publice centrale care servesc la derularea sarcinilor administrative pentru sectorul publice, afaceri şi industrie şi care pot fi utilizate în scopuri statistice;

4. poate asista comisiile în probleme statistice;

5. poate pregăti analize şi prognoze statistice;

6. întreprinde acţiuni privind cooperarea statistică internaţională.

Conform subsecţiunii (3) din secţiunea 3, “în acord cu Banca Centrală Daneză, Consiliul director poate permite Băncii să colecteze, prelucreze şi publice informaţii statistice în domeniu finanţelor”.

"Ministerul Afacerilor Economice poate institui un comitet pentru asistarea cooperării între Statistică şi alte autorităţi şi instituţii publice. Ministerul Afacerilor Economice va stabili regulile procedurale ale acestui comitet fără consultarea cu Consiliul” (secţiunea 5).

“În cadrul programului de lucru adoptat de către Consiliu, autorităţile şi instituţiile publice asigură informaţiile pe care le posedă, dacă sunt solicitate în acest sens de către Statistică” (secţiunea 6(1)).

Secţiunea 8 din lege impune tuturor oamenilor de afaceri, la cererea Statisticii, să furnizeze informaţii privitoare la caracterul, situarea şi proprietatea întreprinderii, utilizarea terenului, capacităţi de producţie şi echipamente, personal, condiţii de lucru şi salarii, producţie şi alte servicii asigurate, cifră de afaceri şi preţuri, preţurile materiilor prime, cheltuieli operaţionale, cheltuieli de capital şi stocuri (subsecţiunea 1(1)).

Conform secţiunii 1 din Legea asupra Registrului central al afacerilor, Legea nr. 417/22 mai 1996, modificată prin Legea nr. 295/2000 şi prin Legea nr. 598/22 iunie 2000, Ministerul Afacerilor Economice este responsabil de funcţionarea Registrului central al afacerilor. Oficiul statistic este responsabil de administrarea registrului. Acesta din urmă colaborează cu Ministerul Muncii, Agenţia Daneză a Comerţului şi Companiilor şi cu Ministerul Fiscalităţii, cu Administraţia Centrală a vămilor şi cu cea fiscală. (subsecţiunea (2) a secţiunii 1). 

Obiectul Registrului central al afacerilor este răspunzător, conform secţiunii 2(1), de:

1) stocarea datelor primare ale persoanelor juridice, care operează fie liber profesionist, fie prin intermediul salariaţilor, precum şi ale unităţilor asociate de producţie;

2) clasificarea, prin intermediul unui număr de identificare, a persoanelor juridice şi ale unităţilor asociate de producţie înscrise în registru;

3) furnizarea de date primare pentru autorităţile publice, instituţii şi persoane private.

Conform secţiunii 6(1), Oficiul Statistic desemnează un număr de identificare unităţilor de producţie în cooperare cu Ministerul Muncii. Numărul de identificare se păstrează în situaţia schimbări proprietarului acesteia.

B. Reglementări privind autorizarea producerii de statistici

Conform secţiunii 5 din Legea privind prelucrarea datelor personale, "(1) Datele vor fi prelucrate în conformitate cu bunele practici de prelucrare a datelor.

(2) Colectarea de date are loc pentru scopuri specificate în mod explicit şi legitim şi nu vor putea fi prelucrate suplimentar într-un mod incompatibil acestor scopuri. Prelucrarea suplimentară a datelor care are loc exclusiv în scopuri istorice, statistice sau ştiinţifice nu este considerată incompatibilă cu scopul pentru care au fost colectate aceste date”.

“(1) Datele menţionate în secţiunea 7(1) sau în secţiunea 8 pot fi prelucrate, dacă prelucrarea se derulează pentru scopul unic al studiilor statistice sau ştiinţifice de importanţă socială semnificativă şi dacă o astfel de prelucrare este necesară pentru realizarea acestor studii. 

(2) Datele acoperite de subsecţiunea (1) nu pot fi prelucrate în subsecvent pentru alte scopuri, în afara celor statistice sau ştiinţifice. Această regulă se aplică prelucrării altor datelor, întreprinsă doar în scopuri statistice sau ştiinţifice, conform secţiunii 6” (secţiunea 10).

"Persoanele fizice sau juridice private pot prelucra date privind numărul de înregistrare civilă dacă:

1. acest lucru reiese din legi sau reglementări;

2. persoanele cărora aparţin datele respective şi-au dat acordul în mod explicit;

3. prelucrarea se derulează în scopuri ştiinţifice sau statistice (…)” (secţiunea 11(2)).

Conform secţiunii 45(1): “Înainte de derularea operaţiilor de prelucrare acoperite de către obligaţia de notificare prin secţiunea 45, trebuie obţinută opinia Agenţiei Daneze pentru Protecţia Datelor, dacă:

1. prelucrarea include date care sunt acoperite prin secţiunea 7(1) şi secţiunea 8(1), sau

2. prelucrarea se derulează în scopul unic al operării sistemelor de informaţii juridice, sau

3. prelucrarea se derulează doar în scopuri ştiinţifice sau statistice, sau

4. prelucrarea include armonizarea şi combinarea datelor în scopuri de control".

 

4. Franţa 

 

A. Reglementări privind statistica oficială

Prin art. 1 din Legea nr. 51–711 din 7 iunie 1951 privind obligaţia, coordonarea şi secretul în materie de statistică (articol care a fost modificat prin Decretul 84–628 din 17 iulie 1984) este creat Institutul Naţional de Statistică şi Studii Economice (INSSE), care este condus de către un Consiliu naţional al informaţiilor statistice, însărcinat cu coordonarea anchetelor statistice ale serviciilor publice. Institutul stabileşte programul anual care cuprinde ansamblul de anchete şi datele aproximative la care persoanele fizice şi juridice solicitate trebuie să trimită răspunsurile la chestionar.

Componenţa şi modalitatea de funcţionare a Consiliului naţional al informaţiilor statistice sunt stabilite printr-un decret care trebuie să stabilească modalităţile prin care se asigură reprezentarea persoanelor fizice şi juridice interesate, a Parlamentului şi a Consiliului Economic şi Social.

Consiliul naţional al informaţiilor statistice este prezidat de către ministrul afacerilor economice. Toate anchetele statistice ale serviciilor publice, exceptând lucrările statistice interne ale INSSE care nu se pot derula de către persoane străine institutului, trebuie supuse avizării prealabile a ministrului (art. 2). Avizul prealabil nu trebuie acordat dacă ancheta se înscrie în cadrul unui program prevăzut în art. 1, dacă aceasta este prevăzută printr-o lege specială, sau dacă ea prezintă un caracter de necesitate şi de urgenţă indiscutabilă.

Conform art. 3, persoanele fizice şi juridice trebuie să răspundă cu exactitate şi în termenul stabilit, anchetelor statistice.

Conform art. 4 (modificat prin Legea finanţelor pentru 1969 nr. 68–1172 din 27 decembrie 1968), “organismele profesionale sau interprofesionale pot fi agreate de către autorităţile publice pentru a servi drept intermediari în executarea anchetelor statistice. Acordul (autorităţilor publice, n.n.) este acordat sau retras prin hotărâre comună a ministrului responsabil de INSSE şi a ministrului de profil”. 

În situaţia în care un chestionar este difuzat de către o organizaţie agreată, cei interesaţi au posibilitatea de a răspunde, la alegerea lor, prin intermediul acestei organizaţii sau direct la serviciul public respectiv”.

Conform art. 6(2), datele individuale de ordin economic sau financiar care figurează în chestionarele prevăzute la art. 2 nu pot fi utilizate în scopurile controlului fiscal sau impunerii de sancţiuni.

Art. 7bis (introdus prin Legea 86–1305 din 23 decembrie 1986 şi modificat prin Legea 92–1336 din 6 decembrie 1992) dispune că “informaţiile privitoare la persoanele fizice, excluzând datele referitoare la sănătate sau la viaţa sexuală, şi cele privitoare la persoanele juridice, strânse în cadrul misiunii sale de către un organism administrativ, a persoanelor juridice de drept public, o colectivitate teritorială sau o persoană juridică de drept privat care administrează un serviciu public, poate fi cedată, la preţuri stabilite în mod exclusiv de către organizaţia statistică, INSSE sau altor servicii statistice interministeriale”.

Sub rezerva art. 777–3 din Codul de procedură penală, dispoziţiile alineatului precedent se aplică, cu excepţia dispoziţiilor contrare referitoare la secretul profesional.

Consiliul naţional al informaţiilor statistice execută sarcini care îi sunt încredinţate de către Legea din 7 iunie 1951 modificată, şi asigură, în ceea ce priveşte informaţiile statistice, concentrarea între utilizatorii de informaţii, servicii publice, alte servicii producătoare de informaţii statistice. Serviciile producătoare sunt: INSSE şi serviciile statistice din ministere, administraţiile, organismele publice şi, în măsura în care persoanele publice deţin majoritatea, organismele private însărcinate de un serviciu public sau care asigură, datorită subvenţiilor publice sau printr-un acord cu serviciile publice, strângerea sau exploatarea datelor economice şi sociale (art. 2(1) din Decretul nr. 84–628 din 17 iulie 1984 privitoare la Consiliul naţional al informaţiilor statistice şi pentru aplicarea Legii nr. 51–711 din 7 iunie 1951). 

Conform art. 4, Consiliul este prezidat de către ministrul economiei. Consiliul cuprinde şi următorii membrii:

a) un membru al Adunării naţionale, un membru al Senatului, un membru al Consiliului Economic şi Social desemnaţi de către adunările cărora le aparţin;

b) un reprezentant al fiecărui minister, ministrul delegat sau secretar de stat;

c) directorul general al INSSE; comisarul însărcinat cu Planul; guvernatorul Băncii Franţei; delegatul însărcinat cu amenajarea teritoriului şi cu acţiunea regională, directorul însărcinat cu afaceri economice, sociale şi culturale de peste mări; directorul general însărcinat cu cercetarea şi tehnologia; vicepreşedintele Comisiei pentru simplificarea formalităţilor administrative; secretarul general al Comitetului pentru reglementări bancare şi financiare, ori reprezentanţi desemnaţi de către aceştia, precum şi alţi membri (enumeraţi în acelaşi articol).

De asemenea, a fost creat un comitet de certificare a anchetelor statistice (art. 12). Acesta examinează proiectele de anchete statistice care îi sunt trimise de către producătorii de servicii statistice menţionaţi în art. 2 ai decretului. În caz de evaluare favorabilă a proiectului, acesta primeşte certificarea de interes general şi de calitate statistică. 

Modalitatea de funcţionare a acestui comitet se stabileşte prin hotărâre a ministrului economiei, cu avizul Consiliului naţional al informaţiilor statistice.

Conform art. 1(1) din Hotărârea din 12 decembrie 1997 privind funcţionarea Comitetului de certificare a anchetelor statistice, emisă de către ministrul economiei, finanţelor şi mediului, comitetul desemnează proiectele de anchete ale serviciilor producătoare de informaţii statistice. Comitetul este prezidat de către un inspector general al INSSE, pentru un mandat de 3 ani care poate fi reînnoit o singură dată. El este numit de către ministrul economiei, la propunerea biroului Consiliului naţional al informaţiilor statistice. 

În Franţa, circulara din 14 februarie 1994 (numită circulara "Balladur" după numele primului ministru de la acea dată) a urmărit aplanarea polemicilor, definind pentru organismele administraţiei publice şi pentru persoanele juridice publice un cod de conduită care privea cadrul general al difuzării datelor statistic, respectul regulilor concurenţiale şi modalităţile de tarifare.

Prin poziţia exprimată de guvernul Franţei privitoare la Cartea verde privind informaţiile provenite de la sectorul public, dată publicităţii de către Comisia Europeană pe 20 ianuarie 1998, acesta a sugerat substituirea noţiunii de “sector public”, utilizată de către Comisie cu cea de “date publice", care este definită ca fiind datele colectate sau produse, în cadrul sarcinilor sale, de către un serviciu public, utilizând fonduri publice. De asemenea, guvernul a propus împărţirea datelor publice în:

- date brute, care corespund nevoilor interne ale administraţiei, care nu pot fi comunicate, ele având un caracter specific, nefiind adaptate pentru utilizarea publică;

- date de bază–sunt date brute prelucrate în vederea îndeplinirii condiţiilor în scopul comunicării tehnice şi juridice. Accesul la acest tip de date nu poate fi refuzat. În plus, difuzarea lor poate fi remunerată, pentru redifuzarea lor, în baza unui acord de licenţă;

- date esenţiale, care trebuie să facă obiectul difuzării gratuite pe internet; sfera acestora date este stabilită de către guvern, în funcţie de interesul general.

B. Reglementări privind autorizarea producerii de statistici

Comisia Naţională pentru Informatică şi Libertăţi veghează ca prelucrările automatizate, publice sau private, de informaţii nominale, să fie efectuate în conformitate cu dispoziţiile acestei legi (art. 14 din Legea nr. 78–17 din 6 ianuarie 1978 privitoare la informatică, la fişiere şi la libertăţi).

Conform art. 19, cererea de aviz sau de declarare trebuie să precizeze:

- persoana care îl/o cere şi cea care are competenţa de a decide prelucrarea informaţiilor cu caracter privat sau, dacă este nerezidentă în Franţa, reprezentatul acesteia în Franţa;

- caracteristicile, finalitatea şi, dacă este cazul, denumirea prelucrării;

- serviciul sau serviciile însărcinate cu derularea respectivelor prelucrări;

- serviciul în baza căruia se exercită dreptul de acces definit în capitolul V, precum şi măsurile luate pentru facilitarea exercitării acestui drept;

- categoriile de persoane care, date fiind funcţiile lor şi pentru nevoile serviciului, au acces direct la informaţiile înregistrate;

- informaţiile nominale tratate, originea lor şi durata conservării lor, precum şi destinatarii acestora sau categoria de destinatari care primesc comunicarea acestor informaţii;

- apropierile, interconexiunile sau orice alte forme de punere în legătură a acestor informaţii, precum şi cedarea lor către terţi;

- dispoziţiile luate pentru asigurarea securităţii prelucrărilor şi a informaţiilor şi garantarea secretelor protejate de către lege;

- dacă prelucrarea urmăreşte expedierea informaţiilor nominale de pe teritoriul francez în străinătate, sub ce formă se va face, şi trebuie să cuprindă şi operaţiunile efectuate parţial pe teritoriul francez, pornind de la operaţiunile realizate anterior în afara Franţei.

Conform art. 27, persoanele de la care se culeg informaţii nominale trebuie informate:

- asupra caracterului obligatoriu sau facultativ al răspunsurilor;

- asupra consecinţelor pe care le antrenează lipsa răspunsului;

- asupra persoanelor fizice sau juridice destinatare ale informaţiilor;

- asupra existenţei dreptului de acces şi de rectificare.

În cazul în care aceste informaţii sunt obţinute prin chestionare, ele trebuie să menţioneze aceste dispoziţii.

 

Conform Normei nr. 18/1981 din 24 februarie 1981 emisă de către Comisia Naţională pentru Informatică şi Libertăţi, prelucrările de date încadrate în acest domeniu trebuie să aibă doar funcţiile de lucrări statistice executate de către serviciile publice sau de furnizare de date individuale organelor administrative (art. 2).

Conform Normei simplificate nr. 19 din 24 martie 1981 emisă de către această comisie , “pentru a face obiectul procedurii declarării simplificate care intră în sfera de aplicare a acestei deliberări, tratamentele (de date cu caracter personal, n.n.) trebuie:

- să se refere la date controlabile de către cei interesaţi, ca urmare a exercitării dreptului individual de acces;

- să se aplice datelor pe care informaticienii le pot controla cu uşurinţă;

- să se aplice datelor culese prin intermediul anchetelor statistice prin sondaj;

- să comporte date privitoare la eşantioane de mai puţin de 5% din populaţia acoperită de către anchetă;

- să nu permită interconexiunile, altele decât cele destinate prelucrării, prin anchete complementare asupra întregului sau a unei părţi din eşantionul iniţial;

- să comporte dispoziţii proprii de asigurare a securităţii tratamentului şi a informaţiilor şi să garanteze secretele protejate prin legi;

- să îndeplinească, printre altele, condiţiile menţionate în art. 2–5 din această normă”.

Tratamentele de date trebuie să aibă ca singur obiect lucrările efectuate de către stat şi de către organismele publice cu caracter administrativ, pornind de la anchetele statistice, în vederea descrierii situaţiei demografice, sociale şi economice a întregii sau a unei părţi a populaţiei, fie pentru elaborarea şi difuzarea rezultatelor statistice, fie pentru furnizarea de fişiere care nu cuprind date ne-nominale (art. 2).

Categoriile de informaţii tratate sunt, conform art. 3, următoarele: identitatea, cetăţenia (pentru cetăţenia franceză prin naştere sau dobândită), ţara de origine, situaţia familială, situaţia militară, funcţia, diplome, distincţii, locuinţă, viaţă profesională, situaţie economică şi financiară, deplasarea persoanelor, utilizarea mijloacelor de comunicare în masă, consumul de bunuri şi servicii, alte preocupări, sănătate, condiţii de viaţă.

Conservarea informaţiilor nominale este supusă dispoziţiilor Legii nr. 79–18 din 3 aprilie 1979 asupra arhivelor, dacă nu se dispune altfel (art. 4).

Art. 5 dispune că informaţiile nominale nu pot face obiectul vreunei comunicări efectuate de către serviciile responsabile de anchetă.

Conform art. 1 din Norma simplificată nr. 26 din 13 noiembrie 1984 a comisiei, pot face obiectul procedurii de declarare simplificată care intră in sfera de aplicare a acestei deliberări, prelucrările:

- care privesc exclusiv datele controlabile de către cei interesaţi în exercitarea dreptului individual de acces;

- se aplică doar acelor date al căror rezultat poate fi controlat cu uşurinţă;

- privesc exclusiv, fie informaţiile care figurează în fişierele manuale, fie datele care rezultă din prelucrările deja autorizate sau derulate, completate eventual de datele colectate prin intermediul anchetelor;

- comportă dispoziţii proprii de asigurare a securităţii prelucrărilor de informaţii;

- îndeplinesc condiţiile articolelor acestei deliberări.

Prelucrările vizate de către această normă sunt în mod exclusiv cele efectuate, în cadrul concentrării de către Consiliul naţional al informaţiilor statistice, de către sau în contul serviciilor producătoare de informaţii statistice enumerate în art. 2(1) din Decretul nr. 84–628 din 17 iulie 1984, în condiţiile prevăzute în acel alineat (art. 2).

Prelucrările trebuie să aibă ca singur obiect de exploatare, în scopul informării generale, documentele sau fişierele de administrare a organismelor menţionate în art. 2 din această normă (art. 3).

Alin. (2) al art. 3 dispune că respectiva exploatare poate fi destinată:

1. eşantioanelor de populaţie în vederea efectuării anchetelor statistice;

2. elaborării sau difuzării de statistici care descriu situaţia demografică, socială şi economică, pentru întreaga sau pentru o parte a populaţiei;

3. furnizării, pe bandă magnetică, a fişierelor care conţin în mod exclusiv, date fără caracter nominal.

Art. 4 reglementează categoriile de informaţii procesate.

Art. 1 din Norma simplificată nr. 34 din 3 decembrie 1991 a comisiei a precizat că pentru a face obiectul procedurii declarării simplificate, prelucrările automatizate de informaţii nominale menţionate trebuie:

- să vizeze datele menţionate în art. 3, care pot fi controlate de către cei interesaţi prin exercitarea dreptului individual de acces;

- aceste date pot fi controlabile cu uşurinţă;

- sunt în legătură doar cu interconexiunile necesare realizării finalităţii menţionate în art. 2;

- respectă dispoziţiile legale şi reglementare în vigoare aplicabile acestor prelucrări;

- îndeplinesc condiţiile menţionate în art. 2–7 din această normă.

Prelucrările trebuie să aibă ca obiective doar (art. 2):

- difuzarea sub formă automatizată a documentelor cum ar fi programele politice, apelurile de adeziune sau de finanţare, rapoartele de activitate, invitaţiile la reuniuni şi difuzarea tuturor informaţiilor făcute cu respectarea Codului electoral şi având legătură directă cu activitatea politică respectivă;

- producerea de selecţii de populaţie, prin excluderea celor întemeiate pe elemente susceptibile din care să reiasă în mod direct sau indirect originile rasiale, opţiunile politice, filosofice sau religioase, sau apartenenţa sindicală;

- instituţiile de studii statistice, cu excepţia sondajelor de opinie;

- executarea operaţiunilor în legătură cu finanţarea partidelor sau a operaţiunilor electorale şi, în special, administrarea fondurilor din campanie şi a conturilor partidelor sau grupurilor cu caracter politic, după cum sunt definite prin Legea nr. 90–55 din 15 ianuarie 1990.

Art. 3 reglementează categoriile de informaţii prelucrate, existând cerinţa tratării doar a categoriilor enumerate, prin excluderea celorlalte informaţii şi, în special, a celor susceptibile să conţină direct sau indirect referiri la originile rasiale sau la opiniile politice, filosofice sau religioase sau apartenenţa sindicală a persoanelor, conform art. 31 din Legea nr. 78–17 din 6 ianuarie 1978:

- nume, nume după căsătorie, titlu sau funcţie, prenume, sex, data naşterii, adresă, număr de telefon, profesie, valoarea donaţiilor, data donaţiilor, biroul de vot, circumscripţia electorală.

Informaţiile nominale necesare prelucrării automatizate pot fi conservate pe perioada necesară obiectivelor pentru care acestea au fost înregistrate (art. 4).

Art. 5 reglementează destinatarii informaţiilor prelucrate:

- persoanele care au responsabilitatea aplicării funcţiilor menţionate în art. 2;

- eventuale părţi care continuă prelucrarea, care trebuie supuse contractual obligaţiilor care reies din aplicare prelucrărilor, fără a se putea sustrage acestor obligaţii;

- partide sau grupări cu caracter electoral, aleşi, candidaţi la funcţii elective, asociaţii de finanţare sau mandatari financiari, care se angajează să le exploateze doar pentru cei interesaţi, în condiţiile stabilite prin această deliberare şi ale Codului electoral.

 

5. Germania 

 

A. Reglementări privind statistica oficială

Conform art. 1 din Legea asupra statisticii în scopuri federale (din 23 februarie 1987, ultima dată modificată prin Legea din 21 decembrie 2000), statistica federală este supusă principiilor neutralităţii, obiectivităţii şi independenţei ştiinţifice.

Oficiul federal de statistică reprezintă “o autoritate federală superioară, independentă, aflată în sfera de competenţă a Ministerului de Interne.

Preşedintele Oficiului federal de statistică este numit de către Preşedintele federal, la propunerea guvernului federal" (art. 2).

Sarcinile Oficiului federal de statistică sunt următoarele:

1. a) pregătirea şi dezvoltarea statisticii în scopuri federale, metodologic şi tehnic, prin consultare cu oficiile statistice ale Landurilor; 

b) urmărirea modului de colectare şi prelucrare a programelor de statistică federală, în scopul uniformizării lor şi urmărirea derulării lor de către Landuri;

c) strângerea şi publicarea informaţiilor statistice pentru scopuri generale;

2. colectarea şi prelucrarea datelor statistice dispuse prin această lege sau prin alte legi federale;

3. completarea datelor statistice în contul autorităţilor federale, conform art. 8;

4. completarea datelor statistice din alte state, din UE şi ale organizaţiilor internaţionale şi publicarea şi prezentarea rezultatelor lor în scopuri generale;

5. punerea în acord a datelor statistice în privinţa timpului şi spaţiului acestora;

6. asistarea la pregătirea programelor statistice federale şi ale dispoziţiilor legale şi reglementărilor administrative ale Federaţiei care intră în domeniul statisticii federale;

7. stabilirea conturilor naţionale şi altor sisteme integrate ale datelor statistice pentru scopuri federale şi publicarea şi prezentarea acestora pentru scopuri generale;

8. operarea sistemului informaţiilor statistice ale Federaţiei şi participarea la coordonarea băncilor de date ale altor agenţii federale, precum şi la alte proiecte exterioare administraţiei federale;

9. participarea, în vederea simplificării şi îmbunătăţirii colectării datelor şi prelucrării, la proiecte de automatizare a proceselor administrative şi juridice;

10. rol consultativ pentru autorităţile federale în legătură cu proiectele de cercetare în domeniul statistic.

Conform art. 4, comitetul statistic consultativ are sarcina de a acorda consultanţă Oficiului federal de statistică în probleme fundamentale. Avizele acestuia sunt obligatorii. Cu ocazia votului, preşedintele Oficiului federal de statistică şi reprezentanţii ministerelor federale, Oficiului federal de audit, Băncii Centrale a Germaniei (Deutsche Bundesbank), şefii oficiilor statistice ale Landurilor, Comisarul federal privind protecţia datelor nu au drept de vot (par. (3)).

În baza art. 5, statistica federală se desfăşoară în baza legii, cu excepţia situaţiei în care această lege sau altă dispoziţie legală dispune altfel (1).

Guvernul federal este autorizat să solicite printr-un act normativ, supus aprobării camerei superioare a Parlamentului (Bundesrat), cu o perioadă de valabilitate care să nu depăşească trei ani, statistici economice şi de mediu care implică întreprinderi, sedii sau unităţi locale, precum şi alte statistici care sunt derulate de către Oficiul federal de statistică, dacă:

1. rezultatele sunt necesare pentru obiective federale speciale; 

2. atât la nivel federal, cât şi la cel al Landurilor, inclusiv al comunităţilor şi autorităţilor locale, costurile estimate, excluzând cele privind publicarea, nu depăşesc 2 milioane euro pentru studiile statistice derulate în termen de 1 an.

Art. 26 din lege dispune: "(1) În măsura în care guvernul federal autorizează un minister sau o agenţie federală să îndeplinească sarcinile prevăzute în art. 3 par. 1, pct. 1–2 în scopuri statistice particulare, această autorizare continuă doar dacă la nivelul agenţiei nominalizate este autorizată separarea organismului căruia i-a fost încredinţată executarea sarcinilor statistice faţă de alte domenii de funcţionare, iar secretul statisticii este garantat de către organizaţie şi de procedura adoptată”. 

Principiul legalităţii este fundamental pentru activitatea organismelor oficiale de statistică în Germania, acest lucru însemnând că nici o statistică nu se poate face fără o bază legală. De asemenea, este necesară, în principiu, o bază legală pentru organizarea unei statistici.

Alte principii ale legislaţiei sunt confidenţialitatea statisticii, obligaţia de a furniza informaţii statistice şi concentrarea funcţională. Conform acestui din urmă principiu, în Germania, activitatea statistică nu este acordată departamentelor de statistică ale diverselor ministere, ci unor autorităţi publice specializate, adică oficiilor statistice la nivel federal, al Landurilor şi municipal.

Alte principii sunt cel al neutralităţii, obiectivităţii şi independenţei ştiinţifice. De asemenea, există principiul descentralizării regionale.

 

6. Irlanda 

 

A. Reglementări privind statistica oficială

Conform Legii statisticii din 1993 (care abrogă legile din 1926 şi, respectiv, 1946), “statistica oficială” reprezintă statistica compilată de către Oficiul Central de Statistică sau de către altă autoritate publică, în baza acestei legi sau a altui act.

Oficiul poate încheia acorduri cu alte autorităţi publice şi persoane pentru colectarea, compilarea, extragerea şi diseminarea informaţiilor în scopuri statistice (secţiunea 11(1)).

Oficiul este condus de către directorul general al Oficiului, numit de către Preşedintele Republicii, la propunerea ministrului de finanţe (secţiunea 12(1)).

Directorul general are dreptul de a consulta ministrul în privinţa oricăror probleme privind Oficiul sau în legătură cu statistica oficială ori în privinţa interpretării şi aplicării acestei legi (secţiunea 14).

Conform secţiunii 1(3), Consiliul Naţional al Statisticii are ca atribuţie principală stabilirea orientării strategice a Oficiului:

(a) stabilirea priorităţilor de compilare şi dezvoltare a statisticii oficiale;

(b) evaluarea resurselor personalului, dotărilor şi surselor de finanţare;

(c) arbitrarea, supusă deciziei finale a ministrului, asupra oricăror conflicte de competenţă care pot apărea între oficiu şi alte autorităţi publice în privinţa extragerii informaţiilor statistice din înregistrări sau asupra coordonării activităţilor statistice (secţiunea 19(1)).

Consiliul este compus din 8 membri numiţi de către ministru (secţiunea 18(1)).

Secţiunea 27 reglementează categoriile de persoane cărora li se solicită furnizarea de informaţii:

(a) o persoană particulară–de către persoana chestionată, dacă este rezidentă în Irlanda la acel moment, sau dacă este rezidentă în străinătate–de către soţ/soţie sau de către o rudă rezidentă la locuinţa persoanei chestionate, sau dacă persoana a decedat–de către un reprezentat personal sau de către o rudă a acesteia, moştenitor care se află în posesia proprietăţii imobiliare a decedatului sau care are acces la informaţiile respective;

(b) o persoană însărcinată cu întreţinerea locuinţei–de către acea persoană şi, dacă informaţiile sunt solicitate în privinţa persoanelor rezidente, sau care lucrează în respectiva clădire, este sarcina fiecărei persoane să asigure informaţiile solicitate către persoana însărcinată;

(c) o întreprindere–de către oricare dintre persoanele care sunt în posesia sau care au acces la informaţiile solicitate:

(i) proprietari, asociaţi, directori, administratori, lichidatori ai întreprinderilor înregistrate sau neînregistrate;

(ii) persoana însărcinată de către întreprindere.

Directorul general al oficiului poate solicita oricărei autorităţi publice, în baza secţiunii 31 (care reglementează cooperarea autorităţilor publice cu Oficiul), să consulte şi să coopereze cu acesta în scopul evaluării înregistrărilor deţinute de către autoritatea respectivă ca sursă de informaţii statistice şi, acolo unde este cazul, dezvoltarea metodelor de înregistrare şi a sistemelor în scopuri statistice, iar autoritatea publică se va supune acestei solicitări, în măsura în care îi permit resursele.

Codul de conduită privind confidenţialitatea statistică priveşte protecţia caracterului secret al datelor individuale în legătură cu persoanele şi întreprinderile, date colectate de către Oficiul central de statistică, conform Legii statisticii din 1993.

Oficiul este abilitat să culeagă, compileze, extragă şi disemineze în scopuri statistice informaţii asupra condiţiilor economice, sociale şi ale activităţii generale a statului. Aceste informaţii sunt obţinute fie direct, în baza anchetelor legale sau voluntare, fie indirect, din înregistrări administrative provenite de la autorităţile publice.

Legea din 1993 dispune în mod expres că toate informaţiile colectate de către Oficiul:

- vor fi utilizate doar pentru scopurile compilării şi analizei;

- nu vor fi diseminate, trimise sau comunicate altei persoane sau organism într-o formă care poate fi pusă în legătură cu o persoană sau întreprindere identificabilă, cu excepţia:

- unui acord scris al acelei persoane, întreprinderi sau a unui reprezentant personal sau rudă apropiată a unei persoane decedate;

- în scopurile sancţionării unei infracţiuni în baza legii;

- către oficiile de statistică în cursul derulării sarcinilor repartizate lor prin respectiva lege;

pentru înregistrarea unor astfel de informaţii (pe microfişe, în mediu electronic etc.), doar pentru utilizarea Oficiului Central de Statistică, în baza unui contract care îi protejează confidenţialitatea;

- sub forma codurilor de clasificare a întreprinderilor enumerate în sistemele administrative ale altor autorităţi publice în funcţie de categoriile activităţii economice şi de dimensiuni (care privesc numărul de salariaţi) în scopuri statistice.

Strategia pentru Statistică, dată publicităţii în septembrie 1999, acoperă perioada 1998–2002 şi a fost elaborată în consultare cu furnizorii şi utilizatorii de date statistice, în conformitate cu preocupările Consiliului de asigurare a unei focalizări sporite asupra nevoii de minimizare a sarcinilor impuse persoanelor chestionate.

În esenţă, principalele obiective ale Strategiei sunt următoarele:

- să urmărească dezvoltarea statisticii sociale;

- să îmbunătăţească coordonarea statisticilor care sunt produse de către guvern sau agenţii;

- să asigure faptul că statisticile produse sunt accesibile şi pot fi utilizate pe o scară cât mai largă;

- să minimizeze sarcina de raportare instituită asupra persoanelor chestionate.

B. Reglementări privind autorizarea producerii de statistici

În baza secţiunii 16 din Legea privind protecţia datelor, Comisarului pentru protecţia datelor i se cere să menţină un registru al controlorilor de date (data controllers) şi al persoanelor care prelucrează date (data processors). Registrul, care este disponibil publicului, conţine menţiuni cu privire la tipurile de date personale care sunt deţinute de către organizaţii şi scopurile pentru care aceste date sunt utilizate.

Prin proiectul de modificare a Legii privind protecţia datelor din 2002 se urmăreşte acordarea posibilităţii de emitere de regulamente de către comisar, care să excepteze anumite categorii de organizaţii de la cerinţa înregistrării. Această competenţă este pusă în legătură cu intenţia proiectului de schimbare a sistemului selectiv de înregistrare, în vigoare, cu unul generalizat. 

Comisarul pentru protecţia datelor are în vedere ca diversele sectoare de activitate să instituie coduri de conduită. Avantajele acestora din urmă sunt:

- cerinţele generale ale Legii privind protecţia datelor pot fi aplicate unor situaţii specifice, sporind astfel siguranţa şi claritatea pentru controlorii individuali de date în domeniul respectiv;

- regulile detaliate vor fi aplicate uniform tuturor organismelor care activează în acel sector;

- regulile detaliate aplicabile sectorului respectiv pot fi concepute şi convenite chiar de către actorii acelui sector;

- de asemenea, un set mai explicit de reguli juridice pentru sectoarele particulare ar facilita înţelegerea persoanelor asupra prelucrării informaţiilor care îi privesc asupra modurilor în care pot fi exercitate şi aplicate drepturile de protecţie a datelor.

Studiul de caz nr. 5/97 privea utilizarea Registrului electoral pentru pregătirea listelor de scrisori şi pentru alte scopuri care nu sunt în legătură cu funcţia primordială a registrului. Astfel, Comisarul pentru protecţia vieţii private a menţionat în rapoartele sale anuale din 1995 şi, respectiv, 1996 mai multe cazuri în care diverse persoane au reclamat folosirea datelor acestora cu caracter personal obţinute din Registrul electoral. De asemenea, au existat persoane care s-au plâns că au primit scrisori care conţineau date provenite din acest registru (unele referitoare la o campanie de promovare a unei băuturi alcoolice, iar altele de la o instituţie financiară). Conform comisarului, această problemă nu intră în sfera sa de competenţă (conform secţiunii 1(4)(b) din Lege, care dispune că legea nu se aplică “datelor personale care constau în informaţii că acea persoană care deţine datele trebuie, prin lege, să le pună la dispoziţia publicului”). Singura modalitate de remediere a vătămării în cazul respectivelor persoane o reprezintă cererea adresată companiilor respective, în baza secţiunii 2(7), de a înceta utilizarea datelor lor personale pentru procedeul de marketing direct.

În general, comisarul şi-a exprimat preocuparea în legătură cu utilizarea registrului de către terţi neautorizaţi şi pentru care nu a fost compilat acest registru. 

Studiul de caz nr. 1/99 privea reclamaţiile pe care comisarul le-a primit de la persoane cărora le-a fost trimis prin poştă un chestionar asupra “modului de viaţă”. Chestionarul, care aparent avea ca scop “cercetarea la nivel naţional”, solicita informaţii detaliate privind preocupările persoanelor chestionate, obiceiuri legate de cumpărături, precum şi asupra resurselor financiare disponibile la nivelul gospodăriilor. Conform reclamanţilor, chestionarul urmărea să imite stilul anchetelor oficiale ale guvernului şi, prin urmare, reprezenta o încălcare a spiritului legislaţiei asupra protecţiei datelor. 

Comisarul a stabilit faptul că respectivul chestionar a fost elaborat de către o companie de marketing direct şi de studii de piaţă, specializată în compilarea de “baze de date privind modurile de viaţă”. De asemenea, a fost stabilit că acest chestionar a fost emis de către o companie irlandeză care a trimis studiul complet în Marea Britanie, fără a fi “prelucrat” (în sensul dispoziţiilor Legii privind protecţia datelor). 

Astfel de baze de date, care conţin în Marea Britanie mai multe milioane de înregistrări, sunt constituie din răspunsurile date în baza unor chestionare cu circulaţie în masă. În urma consultării de către comisar a autorităţii competente din Marea Britanie, aceasta din urmă a afirmat faptul că monitorizează în mod regulat compilarea şi utilizarea acestor mari baze de date privind practicile de marketing. În Marea Britanie, discuţiile se derulează între autoritate şi companiile implicate, în scopul securizării formelor de derulare a anchetelor, astfel încât să le facă pe acestea mai transparente, să precizeze scopurile pentru care sunt utilizate datele culese şi persoanele cărora li se vor pune la dispoziţie aceste date.

Comisarul a stabilit că în privinţa chestionarului, acesta identifică în mod clar promotorul anchetei, căruia i se indică adresa completă. Documentaţia însoţitoare a chestionarului precizează şi faptul că informaţiile furnizate vor fi puse la dispoziţia altor companii în scopul marketingului direct şi că persoanele chestionate pot refuza primirea acestor chestionare.

Comisarul recomandă persoanelor care primesc respectivele chestionare să le ignore, în situaţia în care au cea mai mică îndoială în privinţa provenienţei lor şi a scopurilor pentru care au fost emise.

 

7. Marea Britanie

 

A. Reglementări privind statistica oficială

Proiectul Codului de conduită al statisticii instituie standardele profesionale care se aplică Statisticii naţionale. Menţinerea imparţialităţii şi independenţei este esenţială pentru câştigarea încrederii persoanelor chestionate care furnizează informaţii pentru statistici, informaţii care sunt private pentru aceştia, şi care altfel nu ar fi disponibile administraţiei publice.

Unul din factorii cheie în câştigarea acestei încrederi este cel al asigurării că respectivele informaţii nu sunt utilizate împotriva persoanelor chestionate. De asemenea, conform Legii privind protecţia datelor din 1998, toţi funcţionarii publici sunt obligaţi să protejeze informaţiile primite.

Managementul comun şi aplicarea cadrelor statistice, practicile, standardele şi conceptele comune încurajează coerenţa şi integrarea activităţii statistice care este descentralizată. 

Pentru asigurarea faptului că publicul poate avea încredere în toate statisticile oficiale, unele din standardele aplicabile Statisticii naţionale trebuie respectate de către celelalte statistici oficiale. Astfel, minimal, obligaţiile privind garantarea confidenţialităţii, utilizarea unei metodologii obiective, transparenţa în practicile de publicare şi îndeplinirea calităţii şi valorii pentru standardele băneşti trebuie aplicate tuturor activităţilor statistice ale guvernului, inclusiv activităţii exterioare sferei Statisticii naţionale. De aceea, acest cod ar trebui aplicat tuturor activităţilor statisticii oficiale.

În plan statistic, ministerele au următoarele atribuţii:

- sunt responsabile pentru activităţile statistice aflate în sarcina lor şi pentru resursele alocate acestora, însă în mod obişnuit nu intervin în aspectele operaţionale ale activităţilor statistice;

- stabilesc cadrul de politică şi al resurselor în care acţionează respectivul departament, precum şi ţintele de performanţă pentru Statistica naţională;

- decid sfera programelor statistice şi resursele Statisticii naţionale şi ale departamentelor, ţinând cont de opinia Comisiei Statistice asupra programului propus de către Statistica naţională;

- contribuie la răspunsul coordonat de către Statistica naţională în privinţa opiniilor exprimate de către Comisie asupra elementelor departamentale ale programului Statisticii naţionale şi asupra unor aspecte particulare ale activităţii statistice în domeniile lor de competenţă;

- asigură faptul că departamentele lor operează în conformitate cu Programul pentru Statistică Naţională şi că studiile statistice produse în departamentele acestora sunt libere de interferenţa politică;

- asigură că responsabilul cu statistica din ministerul respectiv are autoritatea de a menţine şi demonstra integritatea rezultatelor în conformitate cu Codul de conduită al Statisticii naţionale;

- stabilesc persoanele fizice care au acces la statisticile naţionale realizate de către departamentele din minister (sau agenţii) înainte de publicarea acestora;

- stabilesc standardele de eficienţă;

- aprobă planurile de punere în acord şi programele de supraveghere;

- coordonează răspunsurile către Comisie privind aspectele statisticii inter-departamentale, dacă departamentul lor are responsabilităţi clare în sensul coordonării;

- autorizează responsabilii pentru statistică şi personalul destinat să contribuie la activitatea statisticii naţionale şi autorizează accesul la toate datele aflate în controlul acestora în scopuri statistice, supuse cerinţelor de confidenţialitate şi celor legale;

- asigură accesul deplin şi cât mai deschis al autorităţilor administrative (în contextul Memorandului de înţelegere şi Concoradului statisticii asociate), şi lucrează pentru promovarea statisticilor comparative în Marea Britanie.

Comisia de statistică reprezintă un organism independent atât faţă de ministere, cât şi faţă de furnizorii de Statistică naţională. Aceasta are propriul buget. Comisia elaborează un raport anual pe care îl prezintă Parlamentului de către conducătorul acesteia (Ministrul pentru Statistică naţională).

Comisia avizează atât în privinţa aspectelor calitative ale statisticilor, cât şi a priorităţilor pentru Statistica naţională şi a procedeelor desemnate realizării integrităţii statistice.

Comisia de Statistică are următoarele atribuţii, potrivit Codului de conduită:

- analizează şi avizează ministerele asupra programelor naţionale de statistică;

- asigură consultanţă ministerelor în domenii privind calitatea statisticilor oficiale, astfel încât ministerele să poată lua în considerare aceste opinii în stabilirea priorităţilor şi adoptarea deciziilor privitoare la statistica naţională;

- discută aplicarea Codului de conduită al Statisticii naţionale şi alte proceduri desemnate să promoveze integritatea statistică;

- discută, dacă este necesar, acordurile privind promovarea standardelor profesionale în toate activităţile statisticii oficiale;

- discută procesele de evaluare a calităţii Statisticii naţionale în privinţa auditării acesteia;

- răspunde ad hoc solicitărilor Statisticii naţionale pentru consultare în orice problemă referitoare la Statistica naţională supusă constrângerilor în privinţa resurselor;

- apreciază necesitatea adoptării legislaţiei statistice pe termen de 2 ani şi raportează Statisticii naţionale concluziile sale;

- asigură consultanţă privind eficacitatea acordurilor de asigurare a coordonării statisticii la nivelul Marii Britanii şi stabileşte relaţiile de lucru între autorităţile administrative.

Oficiul de Statistică naţională reprezintă o agenţie a Executivului, independentă faţă de celelalte departamente ale guvernului care, în afara altor responsabilităţi, realizează Statistica naţională. 

În urma consultărilor ocazionate de către Cartea albă asupra statisticii, guvernul a decis asupra independenţei Comisiei de Statistică, care trebuie să acorde consultanţă ministerelor privind aspectele de integritate ale statisticilor cuprinse în Statistica naţională.

De asemenea, guvernul va numi şeful Statisticii naţionale, a cărui responsabilitate generală este cea a supravegherii realizării Statisticii naţionale. În îndeplinirea sarcinilor sale, şeful Statisticii naţionale colaborează îndeaproape cu şefii departamentelor din ministere. Aceştia din urmă au ca atribuţii:

- sprijinirea şefului Statisticii naţionale în realizarea responsabilităţilor sale profesionale;

- elaborarea programelor statistice de activitate pentru departamentele lor, prin consultare cu şeful Statisticii naţionale;

- răspund de studiile statistice realizate în cadrul departamentelor pe care le conduc. 

În privinţa Statisticii naţionale, Parlamentul are următoarele atribuţii:

- primirea unui raport anual elaborat de către Comisie, care acoperă Statistica naţională şi modul în care comisia şi-a îndeplinit sarcinile;

- controlul modului de derulare a operaţiunilor statistice din ministere, comisie şi Statistica naţională.

Statistica naţională este definită în Capitolul al patrulea al respectivului document în trei moduri: în privinţa populaţiei care asigură servicii, a activităţilor derulate sau a rezultatelor obţinute. Conform guvernului, marea majoritate a opiniilor persoanelor care şi-au exprimat opinii cu privire la Statistica naţională a optat pentru definirea acesteia din urmă prin raportarea la rezultate.

În Marea Britanie există un consens larg privind includerea tuturor studiilor şi bazelor de date publice în cadrul Statisticii naţionale. De asemenea, s-a avut în vedere includerea şi a statisticilor realizate de către departamentele de profil din ministere. Abordarea guvernului în privinţa domeniului Statisticii naţionale urmează o abordare de la caz la caz.

B. Reglementări privind autorizarea producerii de statistici

În Legea privind protecţia datelor din 1998 există un număr de excepţii, cuprinse în Partea a IV-a (secţiunile 28–36) şi în Programul 7. Una dintre aceste excepţii priveşte prelucrarea de informaţii în scopurile cercetării, istorice sau statistice (secţiunea 33).

Termenul de “în scopuri de cercetare” nu este definit în lege. Secţiunea 33 din lege dispune excepţii multiple în privinţa prelucrării (sau a prelucrării subsecvente) datelor personale în scopurile cercetării, cu condiţia ca această prelucrare (sau cea subsecventă) să vizeze în mod exclusiv scopurile urmărite şi, de asemenea, să fie îndeplinite condiţiile următoare:

- datele nu sunt prelucrate pentru a sprijini măsurile sau deciziile privind anumite persoane fizice;

- datele nu sunt prelucrate astfel încât să fie cauzată sau să fie probabil a se produce o pagubă substanţială persoanelor la car se referă datele.

În situaţia în care se aplică excepţii:

- prelucrarea suplimentară a datelor personale nu va fi considerată incompatibilă cu scopurile pentru care acestea au fost obţinute, şi

- datele personale pot fi deţinute pe o perioadă nedefinită de timp, şi

- nu trebuie acordat accesul persoanelor la care se referă datele, dacă rezultatele cercetării sau ale statisticii respective nu sunt făcute disponibile în formă în care se pot identifica subiecţii.

Este important de menţionat faptul că, inclusiv în situaţia în care se aplică excepţiile respective, controlorului datelor i se cere să respecte restul dispoziţiilor din lege. Prin urmare, controlorul datelor trebuie să se asigure că, la momentul colectării datelor, persoana de la care se colectează acestea este încunoştinţată asupra intenţiei controlorului de a le prelucra (indicându-se şi acest scop). În situaţia în care controlorul decide ulterior să prelucreze datele pentru a întreprinde un studiu de un tip care nu a fost cunoscut de către persoana de la care au fost obţinute datele la momentul la care acestea au fost obţinute, controlorul datelor trebuie să se supună cerinţelor de prelucrare corectă a datelor menţionate în lege.

Excepţia nu va înceta să se aplice în situaţia în care datele sunt făcute publice:

- oricărei persoane, doar în scopuri de cercetare;

- oricărei persoane de la care au fost obţinute datele ori unei persoane care acţionează în contul primei persoane;

- la solicitarea, sau cu acordul persoanei de la care au fost obţinute datele sau a altei persoane care acţionează în contul primei persoane;

- în situaţia în care persoana care face publice datele are motive rezonabile să considere că această acţiune priveşte una din situaţiile de mai sus.

Ca o problemă a bunelor practici, în situaţia în care are loc prelucrarea datelor în scopuri de cercetare, istorice sau statistice, controlorii ar trebui să analizeze dacă este necesar să se prelucreze datele personale în vedere atingerii obiectivului respectiv. În măsura în care este posibil, controlorii de date ar trebui să prelucreze doar date care nu conţin caracteristici care pot conduce la identificarea persoanelor vizate.

 

Comisarul pentru informaţii ţine un registru public al controlorilor de date (conţinând numele şi adresa acestora, precum şi descrierea tipului de prelucrare de date de către aceştia). Notificarea reprezintă procesul prin care detaliile asupra unui controlor de date sunt adăugate în registru.

Legea privind protecţia datelor din 1998 impune notificarea fiecărui controlor de date care prelucrează date personale. Nerespectarea acestei cerinţe este calificată drept infracţiune.

Trebuie menţionat şi faptul că este permisă înregistrarea controlorilor de date care se ocupă de cercetare (cercetare în orice domeniu, inclusiv în domeniile studiilor de piaţă, al sănătăţii, cele ştiinţifice, tehnice etc.). Trebuie precizată, în notificare, caracterul cercetării întreprinse. De asemenea, controlorii de date pot activa şi în domeniul investigaţiilor private (furnizarea pe o bază comercială a serviciilor de investigaţii, în conformitate cu instrucţiunile acordate de către clienţi).

În "cazul Robertson", legat de utilizarea Registrului electoral, Comisarul pentru informaţii a avut în vedere analizarea posibilităţii de utilizare a acestuia în scopuri comerciale. Până la momentul producerii faptelor din acest caz, poziţia a fost aceea că Registrul electoral era supus unei obligaţii legale de furnizare a datelor complete înregistrate contra cost, în baza Legii privind reprezentarea persoanelor din 1983, modificată în 2000. Mai multe proiecte de lege urmăresc limitarea dreptului de acces la registru şi, totodată, compilarea şi punerea în vânzare a unei ediţii a registrului.

Poziţia comisarului era aceea că, odată ce persoanelor fizice li se cere să furnizeze informaţii personale Oficiului Registrului electoral (în caz contrar existând posibilitatea aplicării de amenzi şi de sancţiuni penale), orice utilizare, alta decât cea electorală a registrului, care poate fi permisă, trebuie supusă anumitor condiţii. Prin urmare, practica vânzării registrului–în totalitatea informaţiilor sale–fără a exista posibilitatea individuală a persoanelor fizice d a alege să nu transmită informaţii personale registrului–este contrară Legii privind protecţia datelor din 1998.

 

8. Olanda 

A. Reglementări privind statistica oficială

Conform art. 2 din Legea din 18 aprilie 1996 privind înfiinţarea Biroului Central de Statistică şi a Comisiei Centrale de Statistică , Biroul Central de Statistică este subordonat Ministerului Afacerilor Economice; acesta este condus de către un director general, numit la recomandarea ministerului (art. 4).

Directorul general are responsabilitatea elaborării unui program multi-anual cu durata de minim 4 ani (art. 5). El este răspunzător şi de pregătirea programului de lucru pentru următorul an calendaristic până la data de 1 noiembrie a fiecărui an (art. 6). Comisia Centrală de Statistică aprobă aceste programe (art. 7).

Biroul Central de Statistică este autorizat să utilizeze în scopuri statistice date din înregistrările instituţiilor şi agenţiilor publice (art. 9(1)).

Conform art. 15, Biroul Central de Statistică poate derula, în mod ocazional activităţi în contul unor terţi. Ministerul Afacerilor Economice va asigura că activitatea menţionată anterior nu conduce la o situaţie de concurenţă neloială faţă de furnizorii privaţi de servicii asemănătoare.

Comisia Centrală pentru Statistică este responsabilă de:

a) asigurarea coordonării furnizării de informaţii de către guvern;

b) asigurarea corectitudinii şi caracterului complet al datelor statistice publicate de către guvern (art. 17).

Comisia este compusă dintr-un preşedinte şi din 6–10 membri (art. 20). Secretarul Comisiei, care are statut de membru este desemnat de către directorul general al Biroului. Comisia adoptă propriile reguli de funcţionare, supuse aprobării Ministerului Afacerilor Economice (art. 23). Aceasta trebuie să se reunească de cel puţin 2 ori pe an. Pentru exercitarea propriilor responsabilităţi, Comisia poate apela la terţi pentru obţinerea informaţiilor necesare (par. 24).

De asemenea, potrivit art. 25, Comisia poate delega elaborarea anumitor decizii în anumite domenii unui subcomitet compus din membrii Comisiei sau din alte persoane, sau directorului general. 

B. Reglementări privind autorizarea producerii de statistici

Art. 9 din Legea privind protecţia datelor personale (2000) dispune că “prelucrarea suplimentară a datelor personale în scopuri istorice, statistice sau ştiinţifice nu este considerată incompatibilă în situaţia în care partea responsabilă a încheiat acordurile necesare asigurării faptului că prelucrarea suplimentară este derulată doar pentru acele scopuri speciale”.

Interdicţia prelucrării datelor personale menţionate în art. 16 în scopul cercetării ştiinţifice sau statistice nu se aplică în situaţiile în care:

a) cercetarea serveşte interesului public;

b) prelucrarea este necesară pentru cercetarea sau statistica respectivă;

c) rezultă că este imposibil sau ar implica un efort disproporţionat solicitarea unui acord expres, şi

d) sunt acordate suficiente garanţii pentru asigurarea faptului că prelucrarea nu ar afecta caracterul privat al datelor referitoare la persoane (art. 23(2)).

 

9. Spania 

A. Reglementări privind statistica oficială

Art. 10 din Legea nr. 12/1989 a funcţiei statistice publice dispune că serviciile statistice deţin autoritatea de a solicita date de la persoanele fizice şi juridice, spaniole sau nu, cu condiţia ca acestea să fie rezidente în Spania şi să solicite în toate situaţiile ca informaţiile furnizate să fie adevărate, corecte şi complete şi să fie transmise în termenul dispus de lege. 

În a patra dispoziţie suplimentară de la Legea bugetului naţional nr. 4/1990 din 29 iunie 1990 sunt enumerate datele care pot fi solicitate.

Art. 3(2) din Decretul regal nr. 1572/1993 din 10 septembrie 1993 de adoptare a regulilor privind procedura administrativă pentru aplicarea sancţiunilor neîndeplinirii obligaţiilor instituite prin Legea funcţiei statistice publice dispune că orice solicitare de date făcută de către serviciile statistice în conformitate cu sarcinile acestora, fie direct, fie prin persoanele terţe autorizate în acest scop, va preciza în mod expres tipul, caracteristicile şi scopul statisticii în discuţie şi va declara, acolo unde este cazul, că informaţiile solicitate sunt obligatorii, protecţia acordată prin secretul statistic şi, de asemenea, acolo unde este cazul, sancţiunile care pot fi impuse de către autoritatea competentă în cazul necooperării sau trimiterii de date false, incorecte sau incomplete ori trimiterii de informaţii după expirarea termenului stabilit.

Adoptarea Decretului regal nr. 1036/1990 de reglementare a caracterului, obligaţiilor, compunerii, organizării şi funcţionării Comisiei Statistice Interministeriale a fost motivată prin faptul că utilizarea în cadrul administraţiei publice a unui sistem coerent de reguli obligatorii privind instrumentele statistice, necesar pentru asigurarea integrării şi compatibilităţii datelor şi rezultatelor obţinute de la diverse servicii statistice, are o mare importanţă în plan statistic. Un alt obiectiv urmărit privea posibilitatea formulării unui proiect de Plan Statistic Naţional şi a proiectelor anuale, ceea ce impunea coordonarea orizontală a serviciilor statistice ale administraţiei publice. Art. 36 din Legea funcţiei statistice publice instituite Comisia Statistică Interministerială. Această comisie este subordonată Ministerului Economiei şi Finanţelor, prin Institutul Naţional de Statistică, având ca responsabilitate principală culegerea datelor statistice din cadrul administraţiei publice centrale (art. 1 din decret).

Obiectivele Comisiei Statistice Interministeriale sunt următoarele (art. 2):

a) coordonarea orizontală a activităţii serviciilor statistice ale administraţiei publice centrale şi întărirea cooperării între acestea;

b) integrarea sistemelor de informaţii statistice din diverse sectoare şi domenii, unificarea şi standardizarea aspectelor conceptuale şi metodologice ale statisticii, în special în ceea ce priveşte definiţiile, unităţile statistice, clasificările nomenclaturale şi codurile;

c) menţinerea şi actualizarea inventarului operaţiunilor statistice, precum şi documentarea bibliografică/statistică şi informarea administraţiei publice centrale;

d) încurajarea creării şi păstrării registrelor statistice în vederea recensămintelor şi studiilor statistice;

e) revizuirea proiectelor pentru instituirea, modificarea sau renunţarea la registrele şi chestionarele administrative, ca sursă a statisticilor în scopuri publice;

f) încurajarea utilizării raţionale a surselor disponibile de date statistice sau administrative şi facilitarea schimbului de fişe statistice între serviciile statistice şi utilizarea lor comună, respectând regulile secretului statistic cuprinse în art. 15 din Legea funcţiei statistice publice;

g) promovarea celei mai bune diseminări posibile a rezultatelor statisticii în scopuri publice şi a metodologiilor acestora;

h) încurajarea pregătirii angajaţilor serviciilor statistice ale administraţiei publice centrale.

Comisia Statistică Interministerială este compusă (conform art. 5) din preşedinte (care este şi preşedintele Institutului Naţional de Statistică), membri (cei trei directori generali ai Institutului Naţional de Statistică, un reprezentant din partea fiecărui minister), şeful Bilanţului Central al Oficiului Statistic al Băncii Spaniei) şi secretar (care este directorului Cabinetului tehnic al preşedintelui Institutului Naţional de Statistică). Membrii Comisiei sunt numiţi de către preşedintele Institutului Naţional de Statistică, delegaţii ministerelor fiind nominalizaţi de către acestea (art. 6).

 

10. Suedia 

A. Reglementări privind statistica oficială

Legea statisticii oficiale, promulgată pe 15 martie 2001, se aplică realizării de statistici în măsura în care dispoziţiile acesteia nu sunt contrare Legii privind datele personale (1998:204) (secţiunea 2).

Secţiunea dispune că “scopurile pe care statistica oficială le urmăreşte sunt informarea publică, realizarea de anchete, analize şi studii. Statistica oficială este obiectivă şi disponibilă publicului general”.

În cazul realizării şi publicării de statistici oficiale, trebuie ţinut cont de necesitatea protejării intereselor persoanelor fizice şi juridice (secţiunea 5).

Dispoziţiile legii în materia protecţiei integrităţii personale a indivizilor împotriva încălcărilor produse prin prelucrarea datelor personale se completează cu cele din Legea privind datele personale.

Conform secţiunii 7, persoanele care derulează afaceri trebuie să furnizeze informaţii privitoare la: numele şi numărul de înregistrare în registrul civil sau comerciale al persoanei care derulează afacerea; bunurile produse şi serviciile asigurare; bunurile consumate şi serviciile utilizate; numărul de angajaţi şi situaţia lor ocupaţională, salarii şi venituri ale acestora; stocuri deţinute; investiţii; ordine, cumpărări şi vânzări, livrări de bunuri şi servicii; preţuri ale bunurilor şi serviciilor; venituri şi cheltuieli; importuri şi exporturi; consumul de energie; active şi obligaţii; date cu privire la capital, credit şi situaţia monetară şi la economii; credite, costuri cu protecţia mediului. 

Conform secţiunii 14, o autoritate statistică poate prelucra datele personale pentru realizarea de statistici, dacă nu se dispune altfel în secţiunea 15.

În situaţia angajării unei astfel de prelucrări, autoritatea respectivă poartă responsabilitatea pentru datele personale în baza Legii privind datele personale. Datele personale menţionate în secţiunile 13 şi 21(1) din Legea datelor personale pot fi prelucrate dacă acest lucru rezultă din reglementările comunicate de către guvern (secţiunea 15).

Conform secţiunii 19, “datele personale trebuie eliminate din înregistrări de către autorităţile statistice, dacă datele nu mai sunt necesare în scopul urmărit iniţial.

Guvernul sau autoritatea desemnată de către guvern poate solicita exceptări de la această obligaţie, dacă o eliminare a înregistrărilor ar periclita arhiva ca parte a patrimoniului cultural naţional sau ar contraveni cerinţelor legate de cercetare. În astfel de situaţii speciale, trebuie acordată atenţie necesităţii de protecţie a integrităţii personale a individului.

Materialul care nu trebuie eliminat va fi transferat în păstrare unei autorităţi de arhivare”.

Dispoziţiile legii au fost completate de către Ordonanţa privind statistica oficială, promulgată la 15 martie 2001.

Astfel, o autoritate statistică este împuternicită să emită reglementări suplimentare pentru asigurarea punerii în aplicare a secţiunilor 7–11 din Legea statisticii oficiale (secţiunea 5).

Secţiunea 7 dispune că “în situaţia în care o autoritate statistică colectează date în scopul statisticii oficiale de la o parte, alta decât o autoritate publică, aceasta trebuie, în acelaşi timp, să asigure informaţii privind:

- scopul pentru care sunt colectate datele;

- reglementările pe care se întemeiază obligaţia de furnizare a informaţiilor;

- cine a solicitat colectarea datelor;

- dacă consultarea a apărut în legătură cu organizaţia care reprezintă persoana chestionată;

- regulile care privesc protecţia informaţiilor;

- regulile care privesc stocarea informaţiilor;

- orice sancţiuni pe care le poate atrage persoana chestionată care refuză să furnizeze informaţiile;

- alţi factori care au importanţă în legătură cu chestionarul, cum ar fi dreptul persoanei fizice de a solicita accesul la informaţii şi dreptul la reparaţii. 

În situaţia în care furnizarea de informaţii este voluntară, autoritatea va informa persoana chestionată asupra acestui fapt”.

“Activităţile de producere a statisticilor din cadrul unei autorităţi statistice trebuie organizate astfel încât să fie separate faţă de alte activităţi ale autorităţii respective” (secţiunea 10).

